text:
۱۳۴۴ایل ده قیش گونلرینین بیری دیر ،آتام گون اورتا یئمه گینه ائوه گلدی ،
گوزلرینین قاراسی سئویندیگین دن اویناییردی ،آنام سوروشدی:
نه اولوب بئله سئوینیرسن؟
دئدی :آرواد اوزونده ،اوشاقلاردا حاضیر اولون گئجه سیزی سینه مویا آپاراجاغام
آنام دئدی :دای نه اولسون بیزی گورن نه دییر ،
آتام دئدی:گئجه گئده ریک هئچ کیم بیزی گورمسین،
آنام دئدی :سینه موی دا نه خبر وار ؟اوریا نه ایچون گئدیریک؟
آتام دئدی :مشدی عبادین فیلمین گتیریب لر،
من اون یاشلی دیم آنجاق آنلادیم کی سینه موی یاخچی شنلیک یئری اولاجاق کی آتام اوجور سئوینیردی ،
بیر آزدان سونرا آتام ایشینه گئتدی ،آمما تاپشیراجاقلارین دئدی :من ایشدن گلینجه سیزین هامینیز حاضیر اولون یوبانمیاخ،
آنام ایسته دیر منی یاتیرتسین ،آمما قورخوردوم من یاتاندان سونرا اولار منی ائوده قویوب گئده لر اودور یاتمیردیم،
ائله بیل آنام منیم دردیمی دوشوندی منه دئدی:سن ایندیسه یاتمیاسان گئجه سینه موی دا یوخون گلیب اوردا یاتارسان فیلمی گوره بیلمز سن ،
آنامین سوزون آنلادیم گوزومی یوموب یوخویا گئتدیم .
نئچه ساعات گئچدیگینی بیلمه دیم آنجاق ائوده های کوی سسیلن یوخودان دوردوم ،باجیلاریم بیرده یالنیز قارداشیم پالتارلارین گئینیردیلر ،هاوا قارانلیق لاشمیشدی ،
آنام تئز منیمده پالتاریمی گئییندیریب دئدی :اوشاقلار تئز اولون ایندی آتوز گلر ،
هامان واخت آتام قاپینی دؤیدی ،سونرا ائوین ایچینه کئچدی آنام اونا بیر دنه چای توکدی دئدی :سن چایی ایچنه جک بیزده حاضیرلاشاریق ،
آنام یورقان دوشکلریمیزیده سالیب دئدی :گلن دن سونرا راحات اولاریق ،
هامیمیز باشماقلاریمیزی گئیدیک ایسته دیک ائودن چیخاق ،آنام اوزون آتاما دوتوب سوروشدی: هاچان ائوه قاییداجییق؟
آتام دئدی :گئجه یاری ساعات اون بیر یادا اون ایکیه گله ریک،
آنام دئدی:لاپدان اوغرو ائویمیزه گلمه سین؟
آتام دئدی :انشااللاه گلمز،
اوتایدان بیوک باجیم قیشقیردی : آتا ،آنا ،بیر آز دایانین !!!!!سونرا گئتدی یوک دن بیر دنه میتککنی گوتوردی گتیریب یورقانین آلتینا ائله قویدو کی ،اوزاقدان باخان بئله باشا دوشور دیکی اوردا آدام یاتیبدیر ،
اونون ایشینه هامی گولدی منده گولدوم ،آتام اونو آلقیشلادی ،اودا گئتدی او بیریسی
متککله ریده یورقانلار آلتینا دوزدی ،ائله بیلیردین هامیسینین آلتیندا آدام یاتمیشدی ،
آنام دئدی : ایندیکی بئله اولدو دایانین ، سونرا گئتدی آتوشکانین پرده سینین اوجون بیر جیققانا
اویانا چکدی ،
آتام دئدی : دوزلدی اوغرو کوچه دن ائوین ایچینه باخسا دئیه جک بو یورقان دوشک لرده آدام یاتیب داها ائویمیزه گیرمیه جک .
آنام لامپا چیراغین خودون آشاغیا چکدی سونرا ائودن چیخدیق ،
من آتامین قوجاغیندا یول گئدیردیک ،تله سیردیم سینه مویی تئز گوروم ،
آنام سوروشدو :سینه موی هاردادیر ؟
آتام دئدی :بو یاخینلیقدا دوزلدیبلر آدی سینما آسیادی
سینه مویا یئتیشدیک آتام یئمه گیمیزه آیین اویون آلدی ایچری گیردیک
اولجه منیم گوزوم قاماشدی ،بیر آزدان سونرا گوزلریم عادت ائله دی،
یئکه پردیه باخیردیق ،من ایسته ییردیم آتام دان سوروشام کی سینه موی ائله
بو پرده اولاجاق؟گوردوم اوزی دئدی:بیر آز جا دؤزون ،ایندی فیلمی باشلیاجاق ،
بیر آزدان سونرا پرده چکیلدی مشدی عباد یئکه بوخچاسینان گلدی ،اونو گورجه یین یادیما دوشدو کی آتامین کیتابلاریندا اونون شکیلینی گورموشدوم،
باجیلاریمنان ،قارداشیم کیپریکلرینده ویرمامیش اونا باخیردیلار من آجیخدیم آنام منه شکر چوره گی وئردی آتامین قوجاقیندا ائله شیب ییه ییه فیلمه باخیردیم ،
فیلم بیر یئره یئتیشمیشدی کی ……….
گؤردوم منیم الیمه سو دامجیلئییر ،اؤز اؤزومه دئدیم یاغیش یاغیر ،گؤیه باخدیم گوردوم سینه مویین دامی وار ،
لاپدان آتامین گوزلرینه گوزوم ساتاشدی او قورغا تکین گؤزون دن سو اله ییردی …
آنام باشا دوشدو دئدی :کیشی بسدی دای ،
آتام دئدی :آرواد جاوانلیغیم یادیما دوشدو ،بو فیلمی باکی دا نئچه یوللارلا قارداشلاریملا گئدیب گورموشدوم ایندیسه اونلار اوردا قالیبلار منده بوردا
قالمیشام ،
آتامین آغلاماغینا منیم ده اوره گیم دولدی ایسته دیم منده آغلیام آنام منی قوجاغینا آلدی چادراسین اوزومه چکدی ،بیر آزدان سونرا منی یوخو توتدو،
……
بیرده اؤز یاتاغیمدا گؤزومی آشدیم سحر اولوب گون چیخمیشدی
باجیلاریمنان ،قارداشیم مشدی عبادین فیلمین بیر بیرلرینه تعریف ائدیردیلر
گولوشوردیلر ،منده اونلارا قولاق آسیب گولوردوم .
ساغ اولون


c: text/html

text:
ایشیق ایله سارماشیق
صمد چایلی
– هاردان بئله سارماشیق؟
– ائینالی دان گلیرم. چوخداندی ناهاری یئیهن کیمی، دورما گلدیم دئیه، قیرمیزی داغا دیرماشیرام. گون باشیما دؤیسهده، بو درهدن ووروب او درهدن چیخیرام. ایستیرم بو داغی قاریش- قاریش دولانیب، هر بوجاغینین تاریخین یازام. ایندییهدکده قلبهزن درهسین، داش دربندی، داشکسنلری، هئره درهنی، سیرخاب داشلارین یازمیشام. ایننن بئلهده قالان یئرلری یازاجاغام. من یازماسام، سن یازماسان، بس کیم یازار؟
– بابا! من بئله بیلمزدیم. دئمهلی سنده یازیچی اولوبسان؟ گؤزلریمیز آیدین. من بیلهلی بورا کیمین بیر واراقدا یازین اولمامیشدیر. اولمویا بیردهن بیره چیخیش ائدهجکسن؟ سارماشیق!
– نئجه- نئجه؟ ائله بیل للـهشینی یاخشی تانیمامیسان، یولداش! اؤنونده دایانان بو یازیچی، اللی ایلدن آرتیق کاغیذ- قلمسیز باش یاسدیغا قویماییبدیر. ائله بیل یئنی یازدیقلاریمدان دا خبرین یوخدور. گئت اوخو، اوندان سونرا گؤرهرسن هانسی یازیچی ایله قارشی قارشییا دایانمیسان!
– ندن دانیشیرسان، سارماشیق؟ دئیهسن یئنه سو آتدان یاسه گئدیبسن؟ اؤزون دئنه گؤرهک، نه خبر، نه اَتر؟
– ایستهمیردیم اؤزوم، اؤزومدن خبر وئرهم. بئلهسی اولاندا بیر آز یئکه دوشور. سن اؤزون یاخشی بیلیرسن، شؤهرتبازلیق منه گلمهییبدیر. ایندیده سن سؤز آچدین من دانیشماغا مجبور اولورام. یوخسا او بارهده دانیشماغی، اورهییم ایستهمیردی. بعلی! عاشیقلار دئمیشکن سنه خبر وئریم، هانسی خبردن؟ همان خبردن کی گونش نیشانلی ایشیق، اونو، جار ووروبدور. اوزونلوغونو، دای دئمیرم نه بویدادی. گرک اؤزون گؤرهسن. دوغروداندا گؤرهنین گؤزو بؤیویور. ایچ- آلاتینی دا، دای دئمیرم نهلر دئییب. گرک اؤزون اوخویاسان. اینان کی اوخویانین بئینی فیشقا چکیر. تک سنه دئییرم، سنده اؤزگهیه دئنه. باور ائله، بو یازیمین یازیلماسی، دوز اوچ آی چکدی. بیلسن هاردان ووروب، هاردان چیخمیشام، حیران اولارسان.
– سن دئییرسن جار چکنین گونش نیشانلی ایشیقدیر. سن هارا؟ اونلار هارا؟ سن کی قارانلیق کوچهلیسن؟ اورانی هاردان تاپدین؟
– من هاردایام؟ سن هارداسان؟ او جارچینین آچاری، باخ! اؤز جیبیمدهدیر. میری بالانی نه گؤرموسن؟ من یازیدان قورتولماغیمی گؤردوم. او تیلتهنی تیکهلییه- تیکهلییه یازیما بیر گؤز دولاندیردی. یئییب قورتاراندان سونرا دا، دئدی:
– عجب گزارش دی! کلمهلری اینجییه بنزیر. جملهلری یاقوتا اوخشور. هر بیر سطیر، او بیریندن اؤیمهلی. هر بیر بؤلوم او بیریندن سئومهلی.
میری منیم ساققیزیمی اوغورلادی. منده میرینین ساققیزینی اوغورلادیم. او منه پارتی دوشدو، من اونون قارنین دویوردوم. ایش یئرینه گئتدی. بایراما ایکی- اوچ گون قالمیش، یازیم گونش نیشانلی ایشیغی، داها دا ایشیقلاندیردی.
– هله دئنه گؤرهک، نه یازمیسان؟ نهیه توخونموسان؟ هانسی مسألهنی اوزه چکمیسن؟ گؤرونور کی چوخ سئوینجک دوشموسن، سارماشیق!
– بایاق دئدیم. اوخوماسان بیلمهسن، نه یازمیشام. یئمهمیسن قاز اتینی، بیلمهمیسن لذّتینی. کلمهلریم ائله بیر دوردانه دیر. بیر بیرینین آرخاسینجا ائله دوزولوبلر کی، اوخویان دئییر: یئمهییم، ایچمهییم او جوملهلری بیرده اوخویوم. خلاصه دئییم. سطیرلر یاغ کیمی آخیر، معنالار شیمشک اولوب، ایشیقدا شاخیر. بونونلا بئله، اونودا دئییم کی، نئچه اورهیی زیغلی آدام دا، بئله بیر یازینی بگنمهییب، دالیمجا بانک قویوبلار. او ال، بو الده اوتوروب منه لوغاز اوخویوبلار. عیبی یوخ! اودا اولمالی دیر. یازیقلارین خبری یوخدور خبردن. بیلمیرلر کی گونش نیشانلی ایشیغی نئجه گیجلتمیشیک. میری تیکن بؤرک لاپ اونلارا یاراشان بؤرک اولموشدور.
– بالاخره دالداندا بانک قویان کیمسهلرین سؤزو، ندیر؟ آیدینلاتمادین آخی!
– نه دئیهجکلر؟ مثلاً کی انتقاد ائلهییرلر. اونلار دئییرلر: اولاً یازینین آدی ایله اؤزو، بیر- بیرینه اویارلی دئییل. ثانیاً یازی یازانین آدی بللی اولماییبدیر. اوندان ساوایی، بو گزارش یازی قایدالاری اوزره یازیلماییبدیر. آدلارین چوخو غلطدیر. گزارش چوخلو یالان- پالان ایله دولودور کی هئچ، چوخلو اوز وئرهسی ایشلری ده قیراقدا قویموشدور. واقعیتلر اوزونه ده پرده چکمیشدیر. هاردا گؤرونوب بیر یازیچی، بو تئزلیکده سؤزومون آردینی توتاجاغام دئیه، آمما هئچ زامان دئدیگینه عمل ائتمهیه؟ بونلارین سؤزونه قارشی بیلیرسن من نه دئدیم؟ نه دئدین؟ دئدیم کی:
– گئدین آشیق اویناماغیزین دالینجا! سیز هله اوشاقسیز! بورا کیمی بیلمهمیسیز کی سیز اوخویانلاری، من توخوموشام. نهقدهر قوما آتیلان بالیق کیمی چابالارسازدا، چابالایین. گونش نیشانلی ایشیق سیز دئیهن ایشیق دئییل. سیز گؤرهن آغاجلاری کورهکلییه کسدیلر. گونش نیشانلی ایشیقدا کی اؤرت- باسدیری نه گورموسوز؟ قیچی ده اوندا، بئزده اوندا. سئودیگی قدهر کسر، سئودیگی قدهرده بیچر سویودا پوفلویه- پوفلویه ایچر.
***
ایشیق سایتینین ایضاحی:
چوخ تاسفله، بو یازیدا موللیفین سئچدیگی «سارماشیق» آدیلا لاغا قویولان شخصله برابر، شخصی مناقشهلر زمینینده «ایشیق» سایتینادا انصافسیزجاسینا تؤهمتلر وورولوب. او جوملهدن: گویا بیر عده ایشیغین باشینا بؤرک قویور؛ ایشیق سایتیندا اؤرت- باسدیر اولور؛ ایشیقدا سانسور وار( قیچی ده اوندا، بئزده اوندا. سئودیگی قدهر کسر، سئودیگی قدهرده بیچر و …)؛ ایشیق سایتینا پارتی دوشنلر اولور و …
ایضاح ائتمهلیییک کی ایشیق سایتینا وورولان بو تؤهمتلر تام معنادا یئرسیزدیر. ایشیق سایتینین گوناهی بودور کی موللیفین خوشو گلمهدیگی دوننکی اورتاق قلمداشینین گؤندردیگی یازیلارینی یاییبدیر. حال بو کی، چوخ تاسفله بو یازیدا لاغا قویولان شخصین ایندییهدک یالنیز ایکی(۲) یازیسی و موللیفین(صمدچایلی معلمین) سایتیمیزدا یئددی(۷) یازیسی یاییلیبدیر.
بیر داها دئمهلیییک کی «ایشیق» بوتون آذربایجان ادبیات و اینجهصنعت خادیملرینین ائویدیر. هئچ بیر آیری سئچگیلیک قویمادان ادبیاتیمیزا، اینجه صنعتیمیزه و عمومیتله میللی وارلیغیمیزا، مدنیتیمیزه و اجتماعیاتیمیزا فایدالی اولان اثرلری منتدارلیقلا یایماغا حاضیردیر. ایشیق هئچ بیر شخصی مناقشهلره قاریشمایاجاق و مدنی بیرلیگیمیزی قامچیلایان هئچ بیر یازییادا مئیدان اولمایاجاق.
«ایشیق»

robotstxt: allowed

filter: keep


text:
ایرانسل”و”همراه اول”ین ۳G و ۴Gیلری هانسی بؤلگهلری دستکلهییر
“ایرانسل”و”همراه اول”ین ۳G و ۴G شبکهلرین قوللانیجیلاریندان اولسانیز؛اوپوراتورلارین هارالاردا بو ایمکاناتی دستکلهمهلرینی (پشتیبانی) بیلمک ایستهییرسینیزسه ،بیلیم سسیدن آیریلماماغینیزی اؤنهریریک.قوللانیجی لارین(کاربر) چوخو هلهلیک بیلمیرلر۳G و ۴Gی اؤلکهنین هارالاریندا یاخشی خط وئریرلر و آخساقسیز ایمکاناتینی قوللانیجیلارینا عرضه ائدیر.بواوزدن۳G و ۴G قوللانیجیلارینی،opensignal سیتهسیله تانیشدیرماق ایستهییریک.opensignal سیتهسینده،۳G و ۴G ،اؤلکهنین هانچی بؤلگه ویئرلرینده یاخشی دستکلهمهلرینی گؤره بیلرسینیز.opensignal سیتهنین خریطهسینده (نقشه)،سیگنالدان بوللو وگوجلو اولان یئرلر،قیرمیزی رنگله وسیگنال باخیمیندان بوش اولان ویا سیگنالی آز اولان بؤلگهلر ایسه(نیز) گؤی رنگی ایله گؤرنو.
همراه اول اوچون
رایتل اوچون


text:
شمس و مولانا
شمس و مولانا آد لی کنگره و اونلاری آغیرلاماق آدی یله و اصلینده هر ایکیسینیده فارس ادبیاتینین سیمگه سی تانیتدیرماق ایچون خوی شهرین ده بیر تورن قورلدوکی بو مراسیم ده کی یابانجی اولکلردن گه لن شاعیرلر ده یئر آلمیشدیلار٬ بیر اولای منی چوخ اوزدی .
بو مراسیمین سون گونلرینده کی ائله بو خاریجی قوناقلار گه لمیشدیلر شمسین مزاری اوستونه مراسیمین مجری سی باشلادی اینگلیس دیلی جه اونلارا خوش گلدین دئمه یه . . . من ده ائله شمسین مزارینین قاباغیندا دورموشدوم . . . بیر قوجا کیشی ده منیم یانیمدایدی. مجری کی باشلادی اینگیلیسجه دانیشماغا بو کیشی بیر آز اونون سوزلرینه قولاخ آسدی سورا دونوب منه ساری دئدی :
- بورا مگر تهران دان دا آدام گه لیب ؟
سوروشدوم نئجه مگر حاجی ؟
منه بیر باخدی سورا دئدی:
- آخی بلندگو دا دانیشان آدام فارسی دانیشیر . . .
سوزوم بو مراسیم ده یوخ . . . اما منی اوزن و کدرلندیرن بو ایدی کی او قوجا آداما فارسی و اینگیلیسی دیللرینین هئچ فرقی یوخدی . . . هیچ بیرین باشا دوشمور ٬ بئله بیر آدام لار بیزیم آذربایجانیمیزدا آز ده ئیل . ایندی سیزجه او قوجا کیشی و اونون تای لاری ایرانین رادیو و تلویزیونون دا کی یاینلانان پروگراملارا نئجه باخا بولرلر . . .
اوشاق اولاندا بیر سوز دوشموشدی منیم دیلیمه کی اوینویورسان اوینا . . . اوینامیرسان دا جهنمه . . . ایندی ایران دولتینین ده سوزو ائله بودی . . . باخیرسیز باخین ... باخمیرسیز جهمنه ائله بودی کی وار .
بیر ده قاییداخ بو مراسیمه . . .
مولانا بلخین بیر ترک منطقه سینده دونیایا گه لیب . . . کونیا دا اولوب
شمس تبریز ده دونیایا گه لیب . . . خوی دا اولوب
بو ایکی آدام نئجه فارس اولا بولرلر الله اعلم . . .
اما فارس لارین اونلاری فارس تانیماق ایچون بیر گولملی دلیل لری وار اودا بو کی مولانانین شعرلری فارسجا دیر . . . اگر بئله اولورسا دئمک شهریار ٬ خاقانی ٬ قطران ٬ نظامی و ... فارس دیلار و ابو علی سینا ٬ فارابی ٬ شیخ بهایی عرب دیلر نیه کی اونلارین تامیله کیتاب لاری عربجه یازیلیب دی . . .
اما نیه بیزم شاعیرلریمیز فارس دیلینده شعرلرین یازیب لار ؟؟؟
بو سوالین یانلیز بیر جاوابی وار اودا بودور کی فارس دیلینده شعر یازماق راحت دی چون کی فارس دیلینده هم عربی کلمه لر و هم تورکی کلمه لر یئر آلیب لار و بو اوزدن ده فارسجا یازان شاعیرین الی آچیخ دیر . . .
--------------------oOo--------------------


text:
قومدا “فضولی گئجهلری” آدلی سیرا اوتورملارین ایلک جلسهسی قورولدو. بو گون دوشنبه دئی آیینین 11نجی گونونده، فضولی اوتوروملارینین ایلک جلسهسی، سید حیدر بیات باشقانلیغی ایله قورولدو.
قومدا یاشایان ادبیاتچیلار، دین خادیملری، اؤیرنجیلر و آراشدیریجیلاردان بیر ساییسی ایلک اوتوروما قاتیلدیلار. سید حیدر بیات فضولینین بیر غزلی ایله باشلاییب، اونون تورک ادبیاتیندا، اؤزلجه آذربایجان تورکجهسی ادبیاتیندا، رولونو وورغولایاراق، بو اوتوروملارین فضولی اثرلرینه اؤزللشدیریلمهسینین نهدنلرینی، اونون اثرلرینین خالق آراسیندا سورهکلی اوخونولماسی و شیعه اولماسی اولاراق سایدی. سید حیدر بیات بو قونودا آرتیقجا فضولینین ایندیکی گونئی آذربایجان خالقی آراسیندا، قوزئی آذربایجان و تورکییهدن داها راحات اوخونابیلمهسینی سؤیلهدی.
نوایی ایله اونون اثرلری آراسیندا سیخ ایلیشگیلر گؤردویونو بلیردهرک، حیدر بیات فضولینین نوایی و چاغاتای ادبیاتیندان ائتگی آلدیغیندان سؤز آچدی. بیات، فضولینین اثرلرینین آراشدیرماسیندا گؤز اؤنونه آلینمالی قونولاردان دانیشاراق، “نواییدن ائتگیلنمهسینی نظرده آلیرساق، فضولینین اثرلرینی آرشدیردیقدا یوسوف خاص حاجیبین قوتادغوبیلیگی، یسوینین عتبة الحقایق و دیوان الحکمتی، چاغاتای ادبیاتی و بولار کیمیلردن سؤز آچمالیییق؛ بئلهلیکله فضولی بیر کؤرپو اولاراق دوغو و باتی تورکلری آراسیندا اولان چاتی دولدورور دئیه بیلهریک،” سؤیلهدی.
سونوندا، اوتوروما قاتیلانلار فضولینین بوتون اثرلرینین الیازمالارینی الده ائدیب اونلاری بیر یئرده توپلاماغین ضرورتینی وورغولادیلار. قاتیلانلار بو اوتوروملاردا فضولینین بوتون اثرلرینین تانیتدیریلماسی و اونون غزللرینین درین و اطرافلی باخیشلا اوخونولماسینی اؤنردیلر.
بو اوتوروملار، ایلک تئرمده 12 جلسه اولاجاغینا قرار وئریلهرک، قوم ادبیاتچیلاری طرفیندن دوزهنلهنیب. قومدا اولان “اقالیم احساس” (دویغو اؤلکهلری) قوروموندا یئرلشن اوتوروملارین بیلدیریسی، هر اوتورومدان سونرا یایینلاجاق.
Nəşr olunan yazı və xəbərin bütün haqları Anlam.Biz`ə aiddir. Özəl icazə alınmadan yazı və xəbər heç bir şəkildə istifadə edilə bilməz. Ancaq yazı və xəbərin bir bölümü aktiv link verilərək götürülə bilər.


text:
رومانتیزم[1] -اونو دوغوران اجتماعی نهدنلر- سئنتیمئنتالیزم[2] ایله فرقی رومانتیزمین ماهیت و باشقالیغی- اساس سجیهلری[3]: کولتورو اینکار، طبیعته رغبت، خالقا دوغرو مئیل، حسیات حاکملییی، سئوگی صحنهلری، شفقت و مرحمت، حیاتدان راضیلیق، اسکیلییی ایدئاللاشدیرما، فردیت باشقالیغی- رومانتیزمین موختلیف شکیللری (آلمان، فرانسیز، تورک) – رومانتیزم رئالیزم کیمی…
ادبیات هوسکارلاریمیزین ان چوخ بیلدییی و ان چوخ بیلمهدییی ادبی آخیملاردیر؛ کلاسیزم[4]، رومانتیزم، رئالیزم کیمی کلمهلری ائشیتمهین هوسکارلاریمیز هامان یوخ کیمیدیر. ائلهده بو آدلارین ماهیتی بارهده دهیرلی ایضاحات و معلومات وئره بیلن ادبیات ماراقلیلاریمیز آزدیر. ادبی آخیملار [جریانلار] ماراقلیلیغی ایله نه قدر وقتی جلب ائدیرسه ده، تورکجه قایناق[مأخذ/منبع] و ماتئریال یوخلوغو او قدر ده گنجلر ائشیتدیکلری معلوماتی آلا بیلمهییرلر. اینتیباه و ترقی دؤورلرینده ادبیاتدا حاکم اولان رومانتیزم جریانی حاقینداکی بو مقالهمیزله گنجلرده بیر هوس، بیر تدقیق مئیلی اویاندیرا بیلسک، وظیفهمیزی ائتمیش سایاجاییق، رومانتیزمی مؤوجودیتی ایله تانیتماق ایسه سویهمیز فؤوقونده[اؤتهسینده/پسزمینه] دوردوغوندان بو بارهده ادبیاتچیلاریمیز شخصی تدقیق مطالعهلرینه اهمیت وئرمهلیدیرلر.
ادبیات تدقیقاتچیلاری اعتراف ائدیرلر، قوللاندیقلاری ایصطیلاحلار ایچریسینده ان قاریشیق اولانی رومانتیزم کلمهسیدیر. اونا گؤره ده آیریجا اولاراق آلمان، فرانسیز… رومانتیزمی حاقیندا فیکیرلرینی سؤیلهییر و عومومی صورتده رومانتیزم حاقیندا ایضاحات وئرمکدن دوستور جیزماقدان چکینیرلر. بو چتینلیک و قاریشیقلیق رومانتیزم ادبی مسلکینین یاییلماسیندا و عصرلرجه دار بیر چرچیوهیه سیغدیریلان یازیچیلارین “سربست بیر ساحه”یه چیخدیقدان سونرا ایستدیکلری جهته اوز قویدوغونو و ایستدیگی مؤوضو و مضمونو قاورادیغیندان[درکیندن] او بیر سؤزله “ادبیاتدا حریت”دن ایرهلی گلیر. رومانتیزم مسلکینین اساسینی قویانلار اؤز مسلکلری حاقیندا بیر فیکیر سؤیلمهمیشدیرلر. آنجاق ادبی تدقیقات سونرادان رومانتیکلرین فیکیر و مقصدلرینی آیدینلاتماغا چالیشمیشدیر. تدقیقاتچیلارین بزیرهلی رومانتیزمی خیالا قاپیلماق، خیالییه دالماق، بزیرهلی عشق و سئوگی صحنهلری یاراتماق ظن ائدیر. بزیرهلی ایسه اول دئدیگیمیز کیمی، عومومی بیر فیکیر سؤیلمهدن کئچیلر. رومانتیزمی خیالا قاپیلماق کیمی دوشونورسک، یانلیش یاپمیش اولوردوق. چونکی اولا خیالاتین ایشتیراک ائتمدیگی صنعت اثری اولا بیلمز، اولورسا دا بیر تاریخ، یاخود بیر “پروتوکول” آدلانا بیلر. رومانتیزم او دئمک دئییل کی، شاعر آنجاق حیاتدا اولان شئیی یازسین و رسسام آنجاق حیاتدا اولان لؤوحهیی اولدوغو کیمی ترسیم ائتسین. بئله اولورسا، شاعر-تاریخچی، رسسام-فوتوقرافچی وظیفهسینی گؤرموش اولور؛ رئالیزم حیاتدا اولا بیلن تیپ و واقعهلر یازماقدیر؛ بو، حیاتا داها یاخینلیق اولدوغوندان مقبول گؤرولور. دئمک رومانتیزمی خیالییه دالماق کیمی دوشونمک دار بیر معنا وئرمکدیر.
رومانتیزمی سئوگی و عشقدن یازماق دئیه تعریف ائتمک ایستهینلر بو کلمهنین عشقی حکایه معناسینا اولان “رومان” کلمهسیندن دوزلدیگینه اساسلانیرلار، بونونلا دا آشاغیدا رومانتیکلرین اثرلریندن گؤسترهجهییمیز نومونهلرله یانلیشلیغی گؤرولهجکدیر. عومومی فیکیر سؤیلمکدن چکیننلر ایسه پک حقلیدیرلر؛ کنیاز “ویازئمسکی” مشهور روس رومانتیکی “ژوکووسکی”یه یازدیغی مکتوبدا دئییر: “رومانتیزم بیر دئموووس(جین)دیر؛ هر کس اونو بیلیر، آنجاق گؤروب گؤستره بیلمیر”….
رومانتیزمین چوخلو موختلیف صورتده یاییلیب موختلیف شکیللره گیردیگیندن بو بارهده آپاریلان تدقیقات و سؤیلنیلن فیکیرلر ده جوربهجوردور. حتی تدقیقاتین راحاتلاشماسی اوچون بعضی عالیملر هر میللتده ایرهلی گلن رومانتیک شاعرلردن بیر قروپ آییراراق بو آدی اونلارا وئریر، بو ساحهده ایضاحاتا گیرمرلر، رومانتیزم حاقیندا ان مقبول گؤرولن معنا اسکی روما و یونان ادبیاتینا، کلاسیزمه قارشی دوغموش “مسیحی ادبیاتی” تعریفیدیر. آنجاق اورتا عصرلردن باشلامیش بیر-بیرینی تعقیب ائدن ادبی دهییشمهلرین هامیسینی بو آد آلتیندا توپلاماق دا ساحهیی-نظرین گئنیشلیگینه دلیلدیر. بو معنایی بیر آز دارالداراق “18جی عصرین یاریلاریندان 19جو عصرین ایلک یاریسینا قدر آوروپا اؤلکهلرینده ادبی جریانا رومانتیزم دئییلیر” طرزینده سؤیلسک، داها دوغرو اولور. تخمینن بیر عصر مدنیتده آوروپا اؤلکهلرینده داوام ائدن ادبیات هر نه قدر بیر-بیرینه بنزمهسه ده، هامیسیندا عینی فیکری وضعیت حاکم تاپیلیر، بونا رومانتیزم دئییلیر. بو ادبی جریان کلاسیزمین دار چرچیوهسینی قیریب آتمیش، ادبیاتدا بیر قانون حالیندا تاپیلان دیوان اوصولو، قصیده، غزل طرزی علیهینه گئنیش بیر حریت ساحهسی آچمیش، ادبیاتدا تام بیر حریت عمله گتیرمیشدیر. رومانتیکلر ادبیاتدا شکله[تصویره]، فیکره سربستلیک سئور، هئچ بیر قانون، چرچیوه، قئید، گؤستریش قبول ائتمیر. رومانتیزمده حاکیم حسلر و دویغولاردیر؛ بو ایکی اینکیشاف ائدن جهتین سربست زئهنین گئنیش بیر هورریت اوفوقونون گؤرونمهسیندن و آزادلیغا قارشی جوشقون قلملرده بیر عشقی-ابدی اویانماسیندان ایرهلی گلمیشدیر.
حیاتین آیناسی اولان ادبیاتدا اجتماعی حیاتدان اول یئنیلیک عمله گله بیلمز، کلاسیزم عوضینه رومانتیزم جریانی دوغموشسا، بوندان اول اجتماعی حیاتدا موطلق بیر دهییشمه اولموشدور. هر هانسی بیر رومانتیزمی دوغوران معین اجتماعی عامللر و سببلر واردیر. ایلک دفعه اینگیلیسده (17جی عصر) بو سیراسی ایله مدنی مملکتلرده تیجارت کاپیتالیزمی شهر صنایع و تصرروفاتینین جانلانماسی ایله اسکی زادگان (فئودالیزم) صنفینین ازیلمهسی جهتی ده موهوم بیر دهییشمه تأثیریدیر.
***
* میر جلال پاشایئو: 1908-جی ایل اردبیلین “اندبیل” کندینده دونیایا گؤز آچیب، 1978-جی ایلده ایسه باکیدا فانی دونیا ایله ویداعلاشیب.
آچیقلاما:
1. رومانتیزم: دویغوساللیق، رومانتیکلیک، خیال پرستلیک (فارسجا: مکتب هنری رمانتیک/ اینگیلیسجه: romanticism)
2. سئنتیمئنتالیزم: داورانیش، یازی، و یا سؤز اینجهلیک، کدر، و یا نوستالژی حسلری حددیندن آرتیق ایفادهسیدیر. دویغوساللیغا. (فارسجا: پیروی از عواطف و احساسات/ اینگیلیسجه: sentimentalism)
3. سجیه: قهرمان، اوبراز، قیلیق، شخصیت (اینگیلیسجه: character)
4. کلاسیزم: 16دان18-جی عصره کیمی آوروپادا اولان ادبی مکتب. کلاسیزم ادبیاتدا اسکی یونان و روما صنعتینی تمل آلان تاریخی یاناشما و ائستئتیک[گؤزللیک] توتومدور. 1660 مکتبی اولاراق دا بیلینر.
یئنیدن دوغوش دئیه آدلاندیریلان اینتیباه[رنسانس] دؤورونده گهلیشمه[توسعه] ائتمیشدیر.
کلاسیزمین تمل ائلئمئنتلری اؤز ایچینده سویلولوق، آغیلچیلیق، اویغونلاشما، آچیقلیق، محدودلوق، اونیوئرساللیق، ایدئالیزم، تارازلیق، اؤلچولولوک، گؤزللیک، گؤرکملیلیکدیر. یعنی بیر اثرین کلاسیک ساییلا بیلمهسی اوچون بو خصوصیتلری ساخلاماسی لازیمدیر. قیساجا کلاسیک بیر اثر، بیر اوسلوبون ان یئتیشکین و ان اویغون ایفادهسینی تاپدیغی اثردیر. کلاسیزم تمللرینی اینتیباه آریستوکراتیاسیندان گؤتورور. کلاسیزم بیر باخیما آریستوکراتیانین محصولودور.
Anlam.Biz


text:
پووئست: قاتار قفهسی، یالقیزلیق داییرهسی(۱)
کیان خیاو
سحر چاغی یوخودان دوردو، هرگونکو کیمی گؤزل قیزی مارینانی آستاجادان ماهنی اوخویا- اوخویا، اوز- گؤزونو اؤپه- اؤپه گئییندیریب مدرسهیه آپاردی. مارینا اولان گوندن یوخودان دوراندان سونرا صوبحانه یئمزدی. مدرسه کیفینه ائودن یوخسا ائشیکدن آلینیب قویولانلاری دا سحر ساعات اوندان او یانا یئیردی. یئنه هر گونکو کیمی مدرسهیه بیر آز قالمیش بؤیوک بیر سوپئرمارکئته گیریب، مارینایا اؤز ایستهدیکلرینی آلیب قیرمیزی برئزئنتی کیفینین جیبینه قویدولار. مدرسه قاپیسینین آغزیندا آتا- بالا هر زامانکی کیمی گؤزلجه اؤپوشندن سونرا، متین بیر توو دوردوغو یئرینده دوروب مدرسهنین حیطینده دالدان قیزینین سالونا گیرمهسیندن آرخایین اولسون دئیین مارینایا باخدی. مارینا دوز سالونون آغزیندا هر گونکو کیمی گئری دؤنوب بیر ده آتاسینا باخدی. اوز- گؤزلریندهکی هر گونکو گولومسهمهیله، بیر ده سئوینجلی ال ترپتملرییله هلهلیک ساغوللاشدیلار. متین اوزو یوخاری ائوه قاییداندا یولونون آغزیندا بیر سنگک چؤرهیی آلیب، یئنه ده هرگونکو کیمی دالغین بیر حالدا ائوه یئتیشدی. دونن آخشام اوستو قاتار قفهسینده تئلویزیوندا فوتبولا باخا- باخا جبی- یه دئمیشدی اونا ایکی یومورتا چالسین، اوستونه ده بیر آز تامات یاخیب گتیرسین. ائله او ایکی یومورتانین اوستوندهیدی. آجیخمیشدی. آنجاق ندنسه صوبحانه یئمهیی گلمیردی. بیر سیقارئت آلیشدیریب یول بویونجا چکه- چکه گلدی. ائوه یئتیشیب سنگهیی آشپازخانادا یئمک ماساسی اوستونه قویوب سویونماق اوچون اوتاغا گیردی. اوتاغین قاپیسینا یئتیشر- یئتیشمز، گؤزو اوتاقداکی فوروغون شکیلینه ساتاشدی. اوتاغا گیرمهدن، بیر الینی قاپینین چرچیوهسینه سؤیکهییب، بیر الینی ده شالوار جیبینه قویوب دوز زیللندی رمکهدهکی فوروغون شکیلینه:
-صاباحین خئییر مئهری خانیم! گؤرورسن دااا، گئنه ده صوبحانه واختی گلدی. هر زاد بیر یانا، او یئدیییمیز صوبحانه بیر یانا! یادیندامی؟ گئجهنی سحره کیمی چییین- چییینه یاتمادیق. اوزون یولچولوقدان سونرا صوبحانه ساعاتی گلدی سونوندا. او تاختا قویروقلو نارینجی نوبات یادیندامی؟ چایین ایچیندن گؤتوروب معصوم بیر حاللا باخدین منه. گؤز قاپاقلارین آشاغی ائندی سونرا. من ده ائله او تاختا قویروقلو نارینجی نوباتیملا ایستیکانیمین ایچینده قوردالانیردیم. نئجه آج اولسایدیم دا، صوبحانه یئمهییم گلمیردی. ائله ایندیکی کیمی. او اوزاق شهرده گؤزلریم بوسبوتون سنده قالمیشدی. ائله بیل هئچ چییینلریم چییینلریندن، اللریم اللریندن، گؤزلریم ده گؤزلریندن دویمامیشدی. قیرپیم- قیرپیم کیپریکلرینه باخیردیم. سن گؤزلویونو گؤتوروب ماسانین اوستونه قویدون. یوخوسوزلوقدان قهوهیی گؤزلرین قیزارمیشدی. یقین منیم ده گؤزلریم قیزارمیشدی. هه؟ قیزارمیشدی؟ من کی اؤز گؤزلریمی گؤرموردوم. چوخدان ایدی یالنیز سنین گؤزلرینی گؤروردوم. ببکلرین نارینجی نوباتا چالیردی. یادیندامی؟ سنین باشین آشاغیدا چؤرک یئمهیه قال ایدی. آیاق- باش بوتون بدنینی سوزوردوم. بدنیندن گؤزلریمه سانکی نوباتلی چای بوغو یاییلیردی. آلیب- وئردییین نفسلر اوز- گؤزومه دهیینجه نوباتین دادلی قوخوسو چای بوغونا قاریشیردی بورنومون اوجوندا! یادیندامی مئهری خانیم؟! یوخ، یادیندا دئییل آرتیق. دئیهسن لاپ آدیمی دا یادداشیندان سیلیبسن! آه مئهری خانیم، آاااه، آه!…
اوتاغینین هر آددیمیندا بیر کیتاب وار ایدی. بعضیسی لاپ آچیلا قالیب. اوتاغین تن اورتاسیندا، گئجهلر گاه باشی، گاه دا کؤکسونون آلتینا قویدوغو بیر قیرمیزی اوزلو بالینجین دؤرد چئورهسینده بیر ییغین کیتاب- کاغیذدان داغیلیب قالمیشدیلار. کیتابلارین هرهسینین آراسیندا بیر قارانداش، یوخسا بیر کاغیذ وار ایدی. بئش- آلتی کاغیذ کاوئری ده وار ایدی کی قارما- قاریشیق هرهسی بیر یانا دوشموشدو. بو داغینیقلیق، بو قارما- قاریشیقلیق متینین اؤزوندن بیر سیمگه کیمی ده آلینیردی. گونباشی سطردن سطره، ساعاتباشی میصراعدان میصراعا آتیلماغین سونو بوندان آرتیق اولمازدی کی! بیر کیتابی اوخویوب قورتارمامیش او بیری کیتابا آتیلماق، بیر شئعیر، بیر حکایهنی بیتیرمهمیش او بیریسینه کئچمک، گونده بیر یول هرهسینه باش چکیب بیر بارماق ائلهمک، و سونوندا دا هر شئیی یاریمچیق بوراخماق، او آدامی، و سؤزسوز بورداکی متینی هانکی اورقاسما واردیرا بیلردی کی؟ خیلاصه گونباشی او یازیدان چیخیب بو یازییا دوشمک، متین اوچون چالادان چیخیب قویویا دوشمک کیمی بیر شئی اولموشدو. او بئله یاریمچیق قالدیغیندا اؤزونو هر گون بوغولماق حالیندا حیسس ائدیردی. هله بو حاللاردا دوروب حیطه آچیلان پنجرهنی، یوخسا کوچهیه آچیلان قاپینی آچیب بیر باخیش بئله باخماغا حالی اولمایان متینه، ایندی اؤز- اؤزونه دئدییی “واوئیلا” سؤزو ان کیچیک بیر سؤز ایدی. اونا گؤره ده سانیردی کی، آرتیق هر شئیی گؤتوروب ییغیشدیرمالیدیر. اؤزونو بئله توپلاییب ییغیشدیرمالیدیر دونیادان دئیه دوشونوردو. او بلکه ده دئو ایدی کی بورا کیمی دؤزوب دایانمیشدی. بعضن سانیلیردی کی او قدر حالی خارابدیر اؤلمهیه بئله حالی یوخدور. بونو دونن آخشام اوستو قاتار قفهسینده ان یاخین یولداشی یاشارا دئدییی سؤزدن آنلاماق اولاردی:
-آخی منیم کیمی بیریسینین حیاتی نه کاردا اولوب کی اؤلومو ده نه کاردا اولسون!
ایندی بو قارما- قاریشیقلیغین، بو داغینیقلیغین، بو دالغینلیغین اوستونه، توتون و آغ فیلتئری بئله کفنه بورونموش اؤلولری آندیران سیقارئتلر، و توستودن گونباشی گؤزونون قاباغینا و باشینین اوستونه سیرالانان پیرتلاشیق بولودلار دا گلینسه، اونون نئجه روحن یالقیز اولدوغو آلینار کسین. بلکه ده قاتار قفهسی اولماسایدی، او ایندی چوخدان بو اوتاغیندا چوروموشدو. آنجاق او هر گون ائوده اوتوروب اوتاغینین پنجرهسیندن کوچه- خیابانا باخا بیلمزدی کی! گؤزلری هئی حیط دووارلارینین جادارلارینا دوشهجکدیسه، اوندا داها باخماق، داها بو آینایا باخاندا هر یئریندن چوخ سئودییی ایری، آلا، اؤزونون بئله عاشیق اولدوغو گؤزلری نهیینه گرک ایدی؟ اؤزللیکله بو دووار کی بیر دؤنه ایکی ایل اؤنجه سؤکولوب- داغیلیب یئنیدن تیکیلمیشدی. متین بوتونلوکله یئرین، گؤیون، شهرین گئنیش فضاسینین وورغونو اولسا دا، او گونلر حیط قاپیلارینی دییشمک زوروندایدی. سؤکولموش بیر دوواردا بوش قالان قاپی یئرینه باخماغا آلیشمیشدی. ایندی ده او دووارین دوز اوچولموش یئرینده دؤنهلرجه اوزاندیغینی آنیردی. دؤنهلرجه صندل قویوب دووارین بیر طرفینه سؤیکهنهرک بیر طرفینه ده گؤزونو زیللهمیشدی. بعضن ائله اوتوردوغو یئرده نصیبه خالانین اونا پای اولاراق توخودوغو پالازی سریب اوستونده سول بؤیرو اوسته اوزانمیشدی. قویموشدو او دووار بوتون جادارلارییلا جانینا یئریسین. قویموشدو او دوواردا آیلارجا گزینن بیر هؤرومجک، اوزونه، گؤزونه، الینه، بئینینه، بوینونا، دؤشونه، و بوتون رؤیالارینا سوواشیب قالسین. قویموشدو او هؤرومجک کؤکسونون، یوخ، بوتون اورقانلارینین اوستونده آستاجا سوزوب، سورونوب، اؤز- اؤزونه یاشاسین. متین ده او هؤرومجهیین یاشامییلا یاشامیشدی. سونرا یئنه هؤرومجهیین اؤز ایستهدییی واخت قویموشدو گئدیب یئنه ده او دووارین جادارلاریندا گیزلنسین. داها سونرا یئنه دؤنوب اوتاغینین پنجرهسیندن کوچه- خیابانا باخمیشدی. کوچه- خیابان نئجه ده سایخین ایدی او گونلر! شهرین بونجا گئنیشلییینده وار- گل ائدن بیر آدام بئله یوخ ایدی. سانکی متینین گؤزونه بوتون گئنیشلیکلر ده بوتون آداملار کیمی یالان- یالان چارپماقدایدیلار. آداملار کی بیر هؤرومجک قدر بئله دوغرو- دوزگون دئییلدیرلر. او گونلر هؤرومجک اؤزونو دووارلارین جادارلاریندا گیزلتمهیه چالیشیردیسا، آداملار دا اؤزونو مرمر دووارلار، باهالی داشلار، باهالی کاشیلر- موزاییکلر، و بیر- بیر تجممولاتلی ائو خیریم- خیردالارینین ایچینده گیزلدیردی. متینسه بیر اوتاقدان بیر پنجرهیه هله کی قانئع ایدی. اوتاقدان حیطه چیخدیغیندا بوتون خوشبختلییی بو ایدی کی هؤرومجهیین گیزلندییی بوتون دووار جادارلارینا الینی سورتوردو. و ایچینده بؤیوک بیر سئوگینین حضورونو حیسس ائدیردی. او گونلر متین یئنیجه بیلمیشدی کی الی، آیاغی، یاناغی، دوداغی، گؤزو، اؤزو بئله همن حیطده یئنیجه تانیشیب سئودییی او تک بیر هؤرومجهیین الی، آیاغی، یاناغی، دوداغی، گؤزو و اؤزودور. سانیردی کی بوتون عؤمرونو یئرسیزجه اؤز یاشامینی یاشامیشدی و گرک تام او سئودییی تک بیر هؤرومجهیین یاشامینی یاشایایمیش. سانکی ائله یاشاییردی دا. آرتیق هؤرومجک متینه، یوخسا دا متین هؤرومجهیه کئچیشمیشدیلر، ایکیلیکده بیر وارلیق کیمی یاشاییردیلار. متین اونو او بیر تک وارلیغی کیمی سئویردی. و هؤرومجهیی گؤردوکجه نهدنسه مئهری خانیمی دوشونوردو. متین او گونلر، او حیط قاپیلارینی دییشدیردیکلری گونلر، او حیط دووارینین بیر قاپییجا سؤکولدویو گونلر، قاتار قفهسینه بئله آز گئدیردی. هؤرومجهیه اولان سئوگیسی نهدنسه داد و درد ایچهرن یوکسک و گئرچک بیر ائموسییا اولموشدو اونون اوچون. او، بو سئوگیدن تؤرهنن درددن بئله داد آلیردی. یالنیز هؤرومجک هاراداسا گیزلهنیب گؤزه گؤرونمز اولاندا، متین اونو گؤره بیلیردی. هؤرومجکدن خبر بئله اولمایاندا او نئجه اینجیدیییندن ده داد آلیردی. بو بیر چئشید مازوخیستلیکمی، اونو دا بیلمیردی. کیم بیلیردی هؤرومجک بو حاللاردا متینی هانکی آغیر، هانکی دؤزولمز بیر یالقیزلیغا محکوم ائدیردی؟! و یالقیزلیغین سونو، سونوجو بئله- بئله ایلغیملارا، خیاللارا، خولیالارا…
**
گون اورتا ساعات اون ایکی یاریمدا قاتار قفهسینده، قاباغیندا بوغلایان رنگلی قاینار آجی چایین ایستیکانی آزجا سویوسون ایچهجک. قندی آغزینا قویاندا چایا باتیرمایاجاق. هئچ زامان باتیرمیر. دیشلرینه گؤره قندی ائلهسینه ده آغزینا قویمور. ایکی باش و باشالا بارماغینین آراسیندا قاواریب قندی ایکی بؤلور. اوندان اوچ آدام او یانلیقدا اوتوران گؤزل- دوروشوقلو بیر گنج اوغلان گولومسهیهرک اوزونو اونا توتور:
-متین، گئنه ده باتیرمادین هااا!
متین بیر باخیب دوداقلارینی سانکی ایرادی اولاراق قاچیریر:
-هه، یاشار، نئینییهجک؟ بیری باتیرار، بیری باتیرماز.
قاتار قفهسینده نه دوشمان اولور، نه دوست. هره اؤز اوتوردوغو یئرده باشینی اؤزویله قال ائدیر. کامیونچولار، جوراب- کؤینک، کاغیذ- قلم ساتیجیلاری، اوزوک- تسبئح آل- وئر ائدنلر، قزئتچیلر، شاعیرلر، یازیچیلار، اوزاقدان گلن کندلیلر، یاخیندان گلن شهرلیلر، قلیان چکنلر، شاهمات اوینایان گنجلر… حیات اؤز آخاریندا دوغالجا آخمادادیر. ذاتاً بوتون قفهلر اولان کیمی ائله بیل.
قاتاری آشاغی- یوخاری بورجودا- بورجودا آددیملاییب، ماسا باشیندان ماسا باشینا گئدهرک موشتریلرین هرهسینه بیر سؤز آتان جبی، ایستیکان- نلبکیلری دؤرد- دؤرد، بئش- بئش الینه ییغیب آپاریر. جبی اولان چاغلار قاتار قفهسینده باشقا دوغاللیق اولور. آدام بوردا اؤزگهلیک و اؤگئیلیک حیسس ائتمیر. ایندی جبی کؤهنه بیر قالایا آچیلان پنجرهنین یانینداکی ماسالارین بیرینین باشیندا دوروب، باش بارماغییلا اورتا بارماغینین اوجلارینی بیر- بیرینه یاپیشدیراراق، اوزونو بیریسینه توتوب:
-هیدایت، اوکئی! دئییر.
جبی هیدایتین گولومسهمههسینی گؤروب، “اوکئی جبی، اوکئی” جوابینی ائشیدینجه، ایکی الینین بارماقلارینی بیر توو او یان- بو یان ائدندن سونرا، مین موصیبتله الینی بوزقورد آرمینین شکیلینه سالیب، او بیریسی ماسانین باشیندا دایانیر:
-فرهاد، آی فرهاد، بیز قوردوق!
-بیز قوردوق جبی، مین یاشا!
جبی آغزینین چنهسینه تؤکولن سویو کؤهنه تیشئرتینین قولویلا سیله- سیله اوردان یؤنهلیر بریدهکی ماسایا. ایندی ماسانین اوستونه آرد- آردینا شیلله ووروب:
-چنگیز یانی بو پیچاق! دئییر.
ماسادا اوتوران گؤزلوکلو اوغلان جبینین اوزونه گولومسهیهرک، گؤزلویونون اوستوندن باخیر:
-چنگیز هانی به، جبی؟… یوخدی، دئیهسن گلمئییب بوگون، هه؟
بیر داها جبی دال- دالا ماسانی شیللهیه باسیر:
-چنگیز یانی بو پیچاق!
جبیسیز قاتار قفهسینین دادی اولمور. گولله کیمی ایشلهییر. گول کیمی تمیزلهییر. چیینینده هر زامان بیر نم بایراق قیریغی وار. بایراغی هاردان تاپیب بؤلتهلهییب اوندان ماسا اوستونو سیلمک اوچون دسمال دوزلدیب بیلینمیر. قفهیه گلنلرین هامیسییلا بیر چئشید باغلیلیغی وار. هرهسینه بیر سؤزو وار دئمهیه. متینه ده هر زامان “گون آیدین” دئییب، اوندان “گون آیدین” ائشیتمهیینجه گؤزلرینی اونا زیللهییب دورور. آنجاق یانیندا قیز آدی گلنده، باشقا بیر دورومدا قالیب، باشقا بیر بیچیمه دوشور. شهوت اودو باشینا وورونجا، گؤزلرینین حالتی دییشیر. آرد- آراسی کسیلمهدن کیپریک چالیر. گؤزلرینین ببکلری آز قالیر کیپریکلرینه سانجیلسین. بیردن کؤز کیمی قیزاریر. چاش- پاش دانیشیر. سانکی بؤیوک بیر کئف ایچینده اوزور. اونون کئفینی پوزان اولمور. بیر دوزونه قارما- قاریشیق دانیشیر. آنجاق عادی واختلار هئچ ده بئله اولمور. دقیقهلرجه نهسه دئمهدن، دانیشمادان، اؤزونه ایکی ایستیکان آغیز- بیغیز چای تؤکوب، بیر ماسا باشیندا اوتوروب بیر توو تئلویزیونا باخاندان سونرا دورور. دانیشماغیسا گلنده، هئچ بیر سؤز اولماسا دا، ماسا- ماسا دولانیب، گونباشی دئدیکلرینی تکرارلاییر. قفهده اوتوران گنجلر ایللردیر بونا آلیشمیشلار. و جبی اولمایان گونلر بیر تور اونا داریخان کیمی اولورلار. اونون ایبیش کیشییه ده هر زامان بیر سوروسو وار:
-گئجه فوتبالا باخیردین؟
ایبیش کیشی ایکی الینین آیاسینی ایکی دیزینین اوستونه چیرپیب قاهقاهایلا گولهرک:
-هه، جبی! نئجه؟
-هئچ، دئییرم یامان حئیوانات گؤرسهدیردی هااا!
اونون بو سوال- جاوابی متینین جانینا سینیر. ائشیتدیکجه خوشلانیر. چوخ زامانلار متینین گؤزلری جبی- یه باخیر. اؤزللیکله ماسا باشیندا اوتوروب، اؤزونه گتیردییی ایکی آغیز- بیغیز چایی قاینار- قاینار خورولتویلا ایچمهیه باشلایاندا، متین اوندان هئچ گؤزونو چکه بیلمیر. جبی چایلاری ایچینجه آغزی- بورنونون سویو بیر- بیرینه قاریشیر، چایین دا چوخو یاخاسینا تؤکولور. هاردانسا بیری بیر قیزدان سؤز آچیر، جبی ده تئز اونا قاتیلیر. قیزغین- قیزغین عاییله قیزلاریندان دانیشاندا گؤزلرییله اللرینین سیریییب تیترهمهسی بو حاللاری اوندا شیددتلندیریر. ایکی ایستیکان بیر نلبکیده اللرینده بوشالینجا سانکی باش- بئینی ده هر شئیدن بوشالیب کیمی بیر آز توختاییر. ساعات اوچله بئش آراسی قاتار قفهسینده کیمسه تاپیلماز. جبی او زامانلار باشلایار تئی چکمهیه. بایراق الینده دوشر ماسالارین جانینا. بایراغین بیر تیکهسینی ده آزاجیق ایسلادیب چیینینین اوستوندن آسلایار. کیمی زامانلار قفهنی سیل- سوپور ائتمکده ایستیکاندان، قندداندان دا سالیب سیندیرار. قفهده موشتری اولمایان چاغلار بئله، قفهنی آشاغی- یوخاری اؤلچوب بیچر. اؤلچوب بیچر نه دئمک، بیچیب کئچر. ساغ- سول بورجودا- بورجودا یئریسه ده، مئیداندا دؤیوشه گیرن آدام کیمی یئیین- یئیین یئریییر. گؤزلرییله دوداغیندا کیچیجیک بیر گولومسهمه اولمایاندا، لاپدان- لاپا ووراغان آداملار کیمی قورخونج اولور. آنجاق اوتوز یاشینا یاخین اولسا دا بیر قاریشقایا بئله آزاری دیمهییب…
**
قاتار قفهسی دئدییین، یالقیزلیق داییرهسیدیر. گئنللیکله ایرمیدن آرتیق بوش- بئکار آداملار بورا دولوشور. چوخو دا اؤزونو توپلومدا دوشونجه یییهسی بیلن، آیدین، ضیالی سانان گنجلردیر. بیرینین الینده بیر فارسجا قزئت، بیرینین الینده بیر تورکجه کیتاب، بیرینین الینده بیر کاسئت، بیرینین الینده بیر سی. دی یوخسا دی. وی. دی، هامیسینین دا بیر الینده بؤیوک- کیچیک، باهالی موبایل، گونباشی دونیانین گئدیشاتیندان بوش- بوشونا دانیشیب، بوش- بوشونا دارتیشیرلار. ایچلرینده ناهار چاغی دویونقارنینا کاباب یئییب، فهله صینیفیندان دانیشیب، سونرا دا مارلبورو یوخسا کئنت سیقارئتلریندن آلیشدیراراق، اؤزلرینه بؤیوک دوشونرلر ژئستینی توتانلار دا اولور. نهدنسه بورادا ان قورخاق آداملار لوتئرکینگدن و ان جیلیز آداملار چئقوارادان دانیشیرلار. شممد یئتیشجهیین بیر دئلئستئر ایچیب شاهماتی قفهنین سویودوجوسو اوستوندن گؤتوروب گلیر. آللاهیارلا شاهماتی اویناییب قورتارینجا های- کویلرییله قفهنی باشلارینا گؤتورورلر. متین اونلارین یوخسا باشقالارینین های- هارایلاریندان هئچ ده اینجیمیر. بونو کیمسه بیلمهسه ده اونونلا بیرلیکده قفهیه گلن و ایندی سول بؤیرونده ایلهشن یولداشی یاشار بیلیر:
-بو قفهدن جانیمیزی قورتارسایدیق، یامان اولاردی!
-هه، یاشار، آنجاق بو قفهلر لاپ شهرین آبرینی اؤرتن یئرلردی.
-نه اولور اولسون، بیز بوش- بئکار اینسانلارین… بوشلا باااخ!
-یوخ، نییه بوشلایاق، دوز دئییرسن. بیز بوش- بئکار اینسانلارین بیر نئچه ساعات بیر یئرده اولماغیمیز لازیمدی ائله بیل!
-هه، متین، بئله اولماسا، وارلیغیمیز یوخلوق کیمی بیر شئی اولار.
متینین سانکی بوندان آرتیق دانیشماغا ماراغی یوخدور. او بو سایاق دانیشمالارین یئرسیزجه باشقا- باشقا دارتیشمالارا گئدیب چیخماسینی اؤنجهدن چوخ گؤروب. اونا گؤره ده بونجا گؤیولسوز- گؤیولسوز باشینی آشاغی سالیب، آستاجا بیر “هیممم” دئییب سوووشور.
متین نهدنسه بوتون بو قفهدهکیلرین ایچینده اؤزونو ان یالنیز بیریسی دویور. قفهدهکیلرین اؤلکه یوخسا دونیا گئدیشاتییلا باغلی آنلامسیز دارتیشمالارینا هئچ ده قاتیلماق ایستهمیر. آرا- سیرا اورتادا بیر شاکا- شوخلوق اولورسا دا، سؤزسوز اونا دویونجا گولمکدن چکینمیر. آنجاق نهدنسه گولمکلرینین قوندارما اولدوغونو اؤزو هامیدان یاخشی بیلیر. هانکیسا اورتایا آتیلان بیر سؤزه گولونجه، بیردن بیره نهدنسه ایچینی اینجیدن بیر آجی- آغرینی آنیب دوشونور. بو یاشارین گؤزوندن یایینمیر. متینه یاخین چینینی بیر آز اییب یاواشجا باشینی اونا ساری آپاریر:
-متین، سوروشا بیلرممی مئهری خانیمدان نه خبر؟
متین باشینی کؤکسونون اوستونه آتیب، بایاقدان سول الینده اویناتدیغی بوش ایستیکانی آستاجا نلبکییه قویوب، ساغ الیندکی سیقارئتی داها دریندن پوکلاییر:
-بیلمیرم نییه سوروشورسان، آنجاق او اؤز ایشینده، من ده اؤز ایشیمده… سادهجه بیر دوستلوغوموز وار ایدی کی او دا… منیم اوندان نه خبریم اولمالیدیر کی؟
-آخی بعضی دوستلار دئییرلر کی…
-بیلیرم. موهوم دئییل یاشار!… سن چوخ دا دئییلنلره باخما! بونلار آرا قاریشدیرماق ایستهینلرین ایشیدیر.
-دئدیم گئنه سنین بیر خبرین اولار. دوزو من اونو چوخ ایستهرم.
-هه، ساغ اول! اما مئهری خانیم سویوق بیر آدامدیر. واخت تاپدیقجا گئدیب ائولرینین یانینداکی پارکدا ایلهشر. منیم اونون دونیاسییلا چوخداندیر هئچ ایلیشکیم یوخ. اؤز حؤرمتینی ساخلامایان دوستلارین دا سؤزو مهم دئییل. آرتیق بئله دوستلارین اوزونه باخماغا دا اؤزومو سیندیرمارام. بونو ایکی- بیر آراسی فقط سنه دئییرم. من اؤزونو یئرسیز سؤزلرله آلچالدان دوستلاردان… بو بحثلرین دالینی توتماساق یاخشیدیر یاشار!
-بیلیرم. سن اینسانلاری بیر- بیریندن یاخشی آییرد ائلهییرسن. دوزو سنی اصلن پریشان گؤرمک ایستهمیرم. اونا گؤره ده سوروشدوم.
-یوخ، سن سوروشماغیندا اول قارداشیم! من هر زامان اینسانلاری باشاردیغیمجا اؤیرنمهیه چالیشمیشام. مئهری خانیمی ده آرتیق اؤیرنمیشم، تانیمیشام. سنه و آیریلارینا بعضی سؤزلر دئین دوستلاری دا. منیم دونیامدا اینسانلاری تانیماق اؤزو بؤیوک بیر قازانجدیر. لازیم بیلمیرم هر دالدادا دانیشانلا آغیز- آغیزا وئریم.
-هه، دوزدو، بیلیرم. باغیشلا، آیری منظوروم یوخ ایدی سوروشماقدان.
-بیلیرم، موهوم دئییل. من هئچ، آنجاق او دئدییین دوستلار اینصاف ائلهمیرلر مئهری خانیمین بارهسینده بئله دانیشیرلار…
**
متین چوخ زامانلار قفهده اوتوروب مئهری خانیمی نئجه دوشوندویونو یالنیز اؤزو بیلیر. ایندی سانکی کیمسهنی دوشونمور. مئهری خانیم اوچون دئمهیه بیر سؤزجوک بئله تاپماغا چالیشیب چابالامیر. اونلا باغلی بیر شئیلر ایچیندن آخیب کئچیر. “آخیب کئچیرسه، دئمک اؤنمی یوخدور” دئیه دوشونور. آخیب کئچن حیسلره چوخ توخونماغی سئومیر. قویور کئچن نه وارسا سربستجهسینه آخیب کئچسین. سونرا کئچیب گئتدییینه آرخادان دوروب باخمیر دا. مئهری خانیما دئدییی و دئمک ایستهدییی، یوخسا دئیهجهیی سؤزجوکلره باغلاندیغی اوچون دوشونجهلری قارما- قاریشیق اولور. دوشونجهلری ایلک اؤنجه چوخ گؤزل شکیللرییله بئینینه دولوشورلار. آنجاق هئچ بیر زامان او دوشونجهلرین آرتیق اورتایا چیخمالارینا ایجازه وئرمیر. اونا گؤره ده تئز ده بئینیندن بیر- بیر بوشالیب غئیب اولورلار. دوشونجهلر هاراسا گئدیب ایتیب باتیر. متین ده تئز- تئز اونلاری اونودا بیلیر. اونودور دئمک. متین یالنیز مئهری خانیملا باغلی اولان دوشونجهلرینی بیر تور اونودا بیلدییینده، باشقالارینین یانیندا اؤز حضورونو حیسس ائده بیلیر. نهدنسه قفهدهکیلرین هامیسی بیر تور متینی اؤزونه یاخین بیلیب، اونونلا ایچدن ایلگیلنمهیه باشلاییرلار. آنجاق یئنه کیمسهیله چوخ یاخیندان باغلانتی قورماق متینین ایچیندن گلمیر سانکی. متین بونو بیر دویون کیمی اؤز ایچینده گیزلی توتوب ساخلاماغا چالیشیر. بورداکیلارین ایچینده چوخراق یاشارلا دانیشماغی اوستون توتور. سانیر اونون دئدیکلرینی یاشار بیر آز آلیب- آلقیلایا بیلیر. کیمی زامانلار متین چایینی ایچیب قورتارینجا سیقارئتی دوداغینا قویمادان، یاشار فندهیینی چالاراق:
-هاچان واختین وار بیر اوتوروب دانیشاق؟ دئیه یاشار سوروشور.
متینین یاشارا “یوخ” دئمک ایچیندن گلمیر. بیر گونونو دوشونوب، بیر ساعاتینا باخاراق، هاچان، نئجه، هارا گئده بیلهجهیینی اونا سؤیلهییر. کیمی زامانلار دا شهردهکی چای قیراغینا گئدیب اوتورورلار. یاشار یئمک، ایچمک اوچون نه آلیب گتیررسه متین ده میننت دویمادان یئییب ایچر. بو گؤروش، بو اوتوروم اونلارین ایکیسینه ده چوخ یارارلی اولور سانیلیر. یاشار اؤزو دئمیشکن متینین دانیشیغینا محو اولور. متینسه او گونون بللی بیر ساعاتیندا ان آزیندان دویدوغو ایچ یالقیزلیغیندان قورتولموش اولور. متینله یاشارین قاتار قفهسی چئورهسینده اورتاق یولداشلاری دا چوخدور. آنجاق یاشارین ترسینه، متینین اؤزو دئمیشکن، اونلارلا بیر ساعات تاپیشدیغی بیر ایستیکان چای پولونا بئله دیمیر.
-سن نییه بئله بیر تهر هامیدان قاچیرسان؟
بو یاشارین دوستجا و خوش بیر نیتله متینه سوردوغودور. متین بو سورونو یانیتلاماغا گؤره بیر آز دوشونور. باشینی قووزاییب یاشارین اوزونه بئله باخمادان:
-یوخ، من قاچمیرام یاشار! البته کی هرهنین اؤز دهیری، اؤز بویاسی، اؤز قوخوسو وار. بونا سؤز یوخ. آنجاق هامینین هامییلا دا کودو یئمیر. و بو طبیعیدیر.
-دوزدو متین، اما تعاروفسوز دئییم کی بوتؤو بو قفهیه گلنلرین ایچینده من سنی ان گؤزل یولداشیم بیلیرم.
-بیلیرم یاشار! چوخ ساغ اول!
-بیر سوال دا سوروشا بیلهرم؟
-البته!
-بورا کیمی هئچ بیری اولوب کی اونو قیسقاناسان؟
-البته. بو، طبیعیدیر.
-مثلن؟
متینین بورادا دوداقلارینا آنلاملی بیر گولومسهمه چؤکور:
-مثلن دوببه اهبر. هم دال- دالا چای ایچه بیلیر، هم ده دال- دالا خاطره تعریفلهیه بیلیر…
یاشار دا اؤزونو ساخلایا بیلمهییب گولور:
-چوخ چالیشیر جماعتی تعریفلهدییی خاطیرهلره ایناندیرسین.
-بوش یئره چالیشیر آمما.
دوببه اهبر گؤزونو یوموب آغزینی آچان زامانلار، اونون اوز- گؤزونه و آغزینا زیللهنن آز تاپیلیر. اوجا سسله اؤز- اؤزونه بیر دوزونه خاطیرهدیر کی یاغدیریر. یئتر کی شممد یوخسا آللاهیار اونا بیر دؤنه دئسینلر، “دونن نه ایش گؤروردون؟” دوببه اهبر او قدر دانیشاجاق کی آز قالاجاق ائله بو شممد یوخسا آللاهیار بئله اونون سؤزونو یاریدا قویوب دوروب قفهدن چیخسین باییرا. کیمین واختی نئجه کئچیر، یوخسا کیم اؤز واختینی نئجه کئچیرمک ایستهییر، دوببه اهبرین هئچ کارینا دئییل. سانکی قاتار قفهسینین بینؤورهسی بئله تؤکولوب. گئنللیکله بو قفهده باشقاسینین واختینین نئجه کئچمهسی کیمسهنین کارینا دئییل. ایندی گلک متینه! متین دوببه اهبرین لاپ ترسینهدیر. متین هانکیسا کئچیردییی آنلاری آنلاتماق ایستهسه، اونو دا هله ایستهسه، تئز ده یورولور. “کیمینه منیم ایشلریمین نه اؤنمی وار” دئییر اؤز- اؤزونه. متین هر زامان بؤیوک بیر یالقیزلیق ایچیندهدیر. کیمسهیه نهسه آنلاتماغی دوشونمور. آنلاتماق ایستهسه ده بیردن نه آنلاداجاغینی اونوتموش کیمی اولور. باخیرسان هامی قاتار قفهسینده دانیشیر، آنجاق سانکی هئچ کس او بیریسینی ائشیتمیر. فرهاد اوچ دؤنه اوتوردوغو یئری دهییشیر. ماحمیدین رامینی دینلهمهیه حال- حؤوصلهسی یوخدور. گئنللیکله قاتار قفهسینده کیمسهنین کیمسهنی دینلمهیه حالی اولمور. ان آزیندان متین بئلهدیر. آیاق- باشینی دویمادیغی حکایهلره دالماق ایستهمیر. مثلن دوببه اهبر بیردن دانیشدیغینین اورتاسیندا اوزونو متینه توتوب دئسه، “من نه دئدیم؟!”، متین قورویوب قالار. نه دئیهجهیینی بیلمز. چونکو قاتار قفهسینده روایت اولونمایان و اینانیلمایان بیر چوخ شئیلر ده وار کی متین اونلارا دا بیر قولاق آسماق ایستهییر. آنجاق ساعاتباشی، یاریمساعاتباشی قاتارا دولوب- بوشالان موشتریلرین سسی بونو متیندن اسیرگهییر. بلکه ده بو نهدندن اوزرهدیر کی واخت آشیری متین باشینی آشاغی سالیب، سیقارئتینی پوکلایا- پوکلایا مئهری خانیمی دوشونمهیی ترجیح ائدیر. مئهری خانیم، هر زامان اینینده یئپ- یئنی بیر مانتو، بارماقلاریندا یئنی بیر سوپئر اوزوک، ناخچیوان مالی قیرمیزی بیر بولوز، آیاقلاریندا آرتیق چوخ داغ- داشی گزیب دولاشمیش اولدوغو بللی اولان قیرمیزی ایسپورت باشماق، باشیندا بنؤوشه چالان گوللو بیر لئچک، و یئریییب یورویرکن بیر شهری اؤز آردینجا یوروده بیلهجک بیر قادیندیر. او، یاشادیغی بوردان اوزاق بیر شهرده، او شهرین گونباشی آلیب- وئردییی هاواسیندا بئله سئوگی یارادا بیلیر و کیمین سئوگیده نه بوش یئری وارسا، اونو دولدورا بیلیر. بلکه ائله بونلارا گؤره ده متین اونون دوشونجهسیندن ساعاتلارجا آیریلا بیلمیر…
**
متینین، اؤز ان یاخین یولداشی یاشارا بئله آچیب- آچیقلایا بیلمهدییی آرتیق بو اوزاق دوشموش قادین بیر گون زاواللی بیر گؤرونوشله، متینه “منی سئو” دئمیش، متین ده اونو سئومیشدی. مئهری خانیم قوینو داریسقال بیریسییدی. بیر آز یاشا دولوب اپریمیش اوزوندن بؤیوک بیر جسارت آخیردی. هر زامان نهسه بیر شئی ایستهییر کیمی متینه باخیردی. باخیب- باخیب متینه “باخ” دئییردی، متین ده باخیردی. دوداغی قهوهیی اولسا دا دؤشلری قیریشمیش آناناسا بنزهییردی. متین بونو بیر گون مئهری خانیمین گئیدییی چؤهرایی تیشئرتین اوستوندن دویدو. بونلا بئله، مئهری خانیم “منی سئو” دئیینجه، متین ده سئودی. آنجاق مئهری خانیمین ساچلاری بیر آز دا سیجیم کیمییدی. هردن الینی ووراندا سانکی حیط سوپورگهسینی الینه سورتوردولر. او اوزاق شهرده هر گؤروشنده آچیق- گیزلی متینین اوز- گؤزونو اؤپوردو. سونرا “اؤپ منی” دئدیکده، متین ده اونو اؤپوردو. متین نه قدر چالیشسا دا بونلاری اونودا بیلمیر.
هردن سانیر مئهری خانیم هاردانسا بیردن چیخیب اونا یاخینلاشیر. گؤزلرینی دوز گؤزلرینین ایچینه دیکیر. اونونلا قارشیلاشدیغیندا، مثلن باشینی چئویریب قیزی مارینایلا شوخلوقلاشماغا باشلاییر. اونو نئجه سئودییینی مارینا بیلمهمهلیدیر. آنجاق قیزی اونو چوخدان تانیییر. لاپ بئله اونلارین دوستلوقلارینین نئجه یاخین اولدوغونو دا بیلیر. بیر- ایکی آددیم قیزینا ساری گئدیر. قیزی اوندان مئهری خانیمی سورور. آتا نه دئیهجهیینی بیلمیر. آخی مئهری خانیم اونا دئییب:
-مارینایا دئ کی او اؤلوب!
متینین بو سؤزه دیلی گلمیر. باشقا بیر سؤز ده تاپیب قیزی مارینایا دئیه بیلمیر. مارینایا دوغرو اییلیر. هر زامانکی کیمی قیزینین قیزیل ساچلارینی اییلهییب اؤپور. مارینا تام بیر قیز اولوب. آتانین گؤزو چوخداندیر اوندان باشقاسینی گؤرمور. “بو قوردون قیزی منه هر شئیی اونوتدورور” دئییر یاشارا. آنجاق متینین نئجه هاردا یالان دانیشدیغی یالنیز اؤزونه بللی اولور. قوردون قیزی اونا هر شئیی اونوتدورور، تکجه مئهری خانیمدان باشقا. تک او اوزاق بیر شهرده یاشایان قادینلا باغلی چکدییی آجی- آغریلاری هئچ بیر آراجلا اونودا بیلمیر. اونا گؤره ده مئهری خانیمین اؤنوندن سایمازیانا کئچه بیلمیر. یئنه ده اونا دؤنور. قوللارییلا هاوادا بیر چنبره بنزهین شکیل چیزهرک، مئهری خانیما گئنیش بیر سلام وئریر. مارینا، گؤزلرینده بیر قورد قیزی گؤزلرینین پاریلتیسی، شاشیب قالیر:
-آتا، بو نه واختین سلامیدیر؟ بو سلامی کیمه وئریرسن؟
آرتیق مئهری خانیم متینین سلامینین دا جوابینی وئرمیر. آیلاردیر بیر سلام بئله وئریب آلمیر. مئهری خانیم سانیر کی هانکیسا بیر سلام وئرمک یوخسا اونو جوابلاماقلا اؤزونو سیندیرمیش اولار. آنجاق بو مئهری خانیم واخت تاپاندا بول- سول اؤز چئورهسیندهکی آداملارا بؤیوک اینسانلیقدان دانیشیر.
-به سنین اؤز اینسانلیغین هارا گئدیب؟ دئیه متین سوروشور.
مئهری خانیم قاش- قاباغینی ساللاییب، یاخینلاشدیغی قدر اوزاقلاشیر. متین “دور” دئییر، دورمور. “دایان” دئییر، دایانمیر. چاغیریر. یالواراراق کیچیک آدییلا چاغیریر:
-مئهری خانیم، مئهری خانیم، مئهری، مئهریم!
آنجاق مئهری خانیم یولونو توتوب گئدیر. آرخاسینا دا دؤنمور. متین اونون آردینجا بیر آز یئیین گئدیب، هر دؤنه ده سانکی سون سؤزونو دئییر اونا:
-مئهری خانیم، واخت تاپاندا بیر آز ویسلاوا شیمبورئسکا اوخو! او اینسانلاری سئون اؤزونو، اینسانلیغی سئون اؤزوندن اوستون توتوردو!…
**
دونن موغلار کوچهسینین بوروشوغونون بیرینین دیبینده ساتدیق کوچهسینه یئتیشمهمیش نارینجی مانتو گئیمیش ائنلی- ائنچهلی بیر قادین الینده بیر دوندورما توتوب آستا- آستا گلدییینده آیاغیندا قیرمیزی ایسپورت باشماغینی گؤرونجه بیردن مئهری خانیمی آنمیشدی. دوداغینین آلتیندا احمد کایانین سسییله آتیللا ایلحانین “نه کادینلار سئودیم سئودیم ذاتاً یوکتولار” شئعیرینی میزیلدایان آندا دوز رحمتلیک فاغیر رحیم گیلین مؤهره دووارلاریندان بئش- آلتی سانت آرالی یئریییردی. قاباقدان گلن قادین کوچهنین اورتاسینداکی سو جیغیرینین قیراغییلا گلیردی. متینله بیر- بیرینه توخونماسین دئیین اؤزونو او بیری یؤنه ساری چکیب شیخ قافارین حیطینین کرپیج دوواری دیبییله داها دا آستا یئریدی. بو آندا متین فاغیر رحیم گیلین تاختا قاپیلارینین قاباغیندان سوووشدو. فاغیر رحیم گیلین حیطلرینده بیر موزاییک بئله اولماسا دا، اوزون ایللر گل- گئت آیاقلاری آلتیندا دؤیولوب برکیمیش تورپاق شوشه کیمی شومار و ایشیلداق ایدی. تورپاق بیر آن گؤزونده نارینجا چالدی. میزیلتیسینی دایاندیریب بیر گؤز اوجو بئله قادینین اوزونه باخمادان توولا کئچیب گئتدی. شارقینین آردینی توتونجا بوتون سؤزجوکلر آغزیندا نارینج دادیردی.
-ایندی میر خلیل بوردا اولسایدی، او پوخون آدینی توتما دئیردی.
بو فیکیر بیر آن متینین بئینیندن گلیب کئچدییینده، دوداغینا نارینجی بیر گولومسهمه قوندو. میر خلیلین نئجه نارینجدان آجیغی گلدییینی و اونون کئچمیشده قالمیش بیر خاطیرهسینی دوشونونجه، آرتیق قونوب اؤزونه یئر ائتمیش گولومسهمهنی دوداغینین اوستوندن هئچ هاراسا اوچوردا بیلمهدی. او خاطیره بئلهیدی:
گونلرین بیر گونو میر خلیل آناسینی گوتوروب تورلا کربلا- نجف زیارتینه آپاریر. او گونلر میر خلیلین نئجه چالیشسا دا ایچگیسیز قالا بیلمهدییی گونلر ایدی. کربلایا آیاغی دهیر- دهیمز گؤزو بیر توکانین قفسهلرینه انایین بیر نیظاملا سیرالانمیش پار- پار پاریلدایان شوشهلرین ایچیندهکی گؤز یاشی کیمی ایچگیلره دوشور. گئجهسی هوتئلده بوتون تور آداملاری اؤز اوتاقلاریندا یئرلهشندن سونرا، اوزون یول یورقونو اولدوقلاریندان دولایی تئز یاتیرلار. میر خلیلینسه گؤزونه یوخو گئتمیر کی گئتمیر. آناسینین نفس آلیب- وئرمهسینین آزاجیق خورولتولو سسیندن، اونون نئجه درین یوخویا گئتدیییندن آرتیق آرخایین اولان میر خلیل یاواشجا یاتاغیندان دوروب گؤن کاپشنینی الینین اوستونه آتاراق بیر باشا بایاق گؤردویو توکانا گئدیر. سینیق- سالخاق عربجهسییله آرتیق کی بیر شوشه ایچگی آلا بیلیر. شوشهنی گؤن کاپشنینین سول قولتوغو آلتیندا بیر تهر یئرلشدیریب توکاندان چیخا- چیخا “به مزهم نه اولسون” دئیه دوشوندویونده یولونون آغزیندا ایکی دانه ده پورتاغال آلیب هوتئله یوللانیر. آناسی، اوستهلیک تورون باش مسئوللاری دا بیردن یوخودان اویانیب اونون گؤرهجهیی ایشدن دویوق دوشمهسینلر دئیین هوتئلین اوست کوریدوروندا سسسیزجه سوووشا بیلمک اوچون باشماقلارینی چیخاریب گیزلیجه بیر باشا هوتئلین دامینا گئدیر. دامین قارانلیق بیر بوجاغینا ساری گئدیب اوزون یورقونلوقدان سونرا دینجینی آلماق ایستهین آداملار کیمی دوداق آلتی بیر “یاللاه” دئییب، اوتورار- اوتورماز شوشهنین قاپاغینی آچیب بؤیرونه، سونرا دا پورتاغالین بیرینی سویوب دؤرد قاشدا اتهیینه قویور. بیر اویان- بیر بویان باخاندان سونرا تلهسیک شوشهنین اوزون بوغازیندان یاپیشیب ایلک قورتومو باشینا چکیر. مزهدن بیر قاش آغزینا قویاندا سا، بیردن پورتاغالین نارینج چیخدیغینی گؤرور. ائله او آن آرتیق بولانان اورهیی آز قالیر آغزیندان گلسین. تو دئییب توپورندن سونرا آجیغیندان آیاغا قالخیب وار گوجویله شوشهنی ده، مزهنی ده هوتئلین دامیندان یئره چیرپیر:
-ایچییی سی…یم بئله شانس!
میر خلیل آرتیق بو سؤیوشو کربلادا، یوخ، متینین بئینینده وئرن زامان متین ساتدیق کوچهسینه یئتیشدی. آرخادا قالان موغلار کوچهسیندن بیر قادینین شاققیلتیلی گولوش سسی گلدی. متین دؤنوب آرخاسینا باخمادی. بایاق دوداغینا قونان گولومسهمه بئله هاراسا اوچوب گئتمیشدی. آرخاسینا دؤنسهیدی ده داها او قادینی گؤرمهیهجکدی. اینسان یالقیز اولاندا آیاغینین قاباغیندان باشقا یئری گؤرمور. تکباشینا گولمک ده ایچیندن گلمیر. اؤز ایچینده گؤروب دویدوقلاری ایچینده کسینلهشیر، ییرتیجیلاشیر. دوشوندوکلری قاتیشیقسیز بیر آنلام داشیییر. سونرا بیردن پارچالانیر، بؤلوم- بؤلوم بؤلونور. “نه کادینلار” دئیه اوخودوقدا بئله “سئودیم” سؤزو کسیلیر. مؤهره دووار، تاختا قاپی، سو جیغیری و یئرلی- یئرسیز بئیینه سوخولان باشقا گؤرونتولر گئریده قالیر. هانکیسا کوچهدن هانکیسا خیابانا آیاق قویونجا آسفالت گؤزده نه بویایا چالسا دا بیر تک نارینجا چالمیر. آسفالت اؤز سویوغو، اؤز سرتلییی، اؤز بوز بویاسییلا اوزانیر گؤز اؤنونده. آنجاق گؤز اؤنونده اولانلار هر زامان دا پیس اولمورلار. متین کیمی یالقیز اینسان بئله اؤزونو داددان، گؤزللیکدن، گؤزللییین چئشید گؤرونوشوندن قاچیرمیر. بلکه ائله بونا گؤره ده بیر ده باخدی گؤردو “سرینگول” دوندورما توکانینین ایچینده ایتالیان دوندورماسی ژئتونو الیندهیدی. دوندورمانی یئییب بیتیرینجه بئینینده نه ایسپورت باشماقدان، نه نارینجی مانتودان، نه ده مئهری خانیمی آنیمسادان باشقا بیر نهسهدن ایز قالمیشدی. بونلا بئله توکاندان ائشییه چیخا- چیخا “مئهری خانیما دا بوردا بیر دوندورما آلا بیلسهیدیم!” دئیه دیلهییب یولا دوشدو. متین اوچون بو دیلک یئنی بیر دیلک دئییلدی. آنجاق او هئچ ده زامان- زامان بئله بیر دیلهمکلردن اؤزونو چکیندیرمیر. ایندی آرتیق ایللر اولموش بو دیلکلرله یاشادیغی. مئهری خانیمی دویوب دوشونمک اوچون اونا بیر آن اؤزویله یالنیز قالماق یئتیر. متین گونباشی، گونباشی نهدیر، ساعاتباشی مئهری خانیمی قولای- قولای آنیب دوشونه بیلیر. مئهری خانیم هارداسا، هاچانسا متینین گؤیلونه دوشنده، ائله اوردا، ائله او آن دونیانین ان یالقیز اینسانی اولا بیلیر. آنجاق او قاتار یولداشلاری آراسیندا کیمسهیه بیلدیرمهسه ده اؤزونو داها چوخ یالقیز بیر اینسان گؤرور. اؤزو ده بیلمیر قاتار قفهسینده اونا نه اولور؟ اؤزو ده بیلمیر آغریسی نه، آجیسی نهدیر؟ اؤزوندن نه ایستهدیگی، نه ایستهمدییینی بئله بیلمیر. کیمی زامانلار اؤزونو چوخ کؤندمسیز بیریسی دویور. و ایندیسه…
ایندیسه بودور، بورادا، بو ماسانین اوستونده بیر ییغین دیبینه کیمی بوشالمیش چای ایستیکانی گؤزلرینه سوخولونجا بیر دؤنهلیک آیاغا قالخیب اوجا سسله “یئتر آرتیق یورولدوم” دئییب قاتاردان چیخماق کئچیر ایچیندن. بو آندا کوبود بیر سس ائشیکدن اؤزونو قفهیه آتیر:
-جبی، منه بی چای وئر!… بیتلی سییارانی دا قویدوق تورپاغا.
قفهنین یاریدان چوخو دؤنور سسه. کامیونچولارین بیریدیر؛ حوزو موروت. حوزو موروتین سسینه قفهدن سس وئرن اولمور. قفهنین تن اورتاسیندا بیر ماسا تاپیب، دئیینه- دئیینه باشینا کئچیر:
-دده وای، دئییسن بوردا آدامین جانی داش- چینقیلدی. بالا هئچ اولماسا بی الله رحمت ائلهسین دئیین آخی!
یئنه ده کیمسه دینمهییب، هره اؤز ایشییله مشغول اولور. یاریم دقیقه چکمهمیش شممدین فیلی آللاهیارین آتینی آلیر. شممد گوله- گوله چئورهسینه باخیب، آتی ماسانین اوستونه دیغیرلاداراق یاواشجادان:
-الله رحمت ائلهسین، دئییر.
یاخینداکی چئورهدهکیلر گولوشور. آللاهیارین دا سربازی شممدین فیلینی اؤلدورور:
-الله بونا دا رحمت ائلهسین!
ایندی قفه شاهمات اویونونون شیدیرقیسیندا سس- کویله دولوب. یئددی- سککیز نفر شممدله آللاهیارین باشلاری اوستونده دایانیب، باشلاییرلار اویونو آنالیز ائتمهیه. شممد قاققیلتییلا گولهرک ایکی ایری اللرینین آیاسییلا شاهماتین صحیفهسینی جماعته گؤرسهدیر:
-من اؤلوم پوزیشینا باخین ائئئئ!
یاشار الینده بیر نایلون آلچا گیریر قفهیه:
-جبی، گلنده دوز دا گتیر، گه آلچا یئ!
نایلونو متیندن ایکی ماسا او یانلیق قویوب گولومسهمهیله:
-گلین اوشاقلار، داراشین، سیزه گتیرمیشم. جبی- یه ده ساخلایین هااا!
سونرا گلیب الینی متینه اوزالداراق:
-سلام قارداش، دئییب یانیندا اوتورور.
-سلام یاشار، نئجهسن؟
-آلچا گتیریم؟
-یوخ، اوتور.
حوزو موروتین سسی قفهنی آلیر باشینا:
-بالام، موسلمان دییلسیز؟ بیر صلوات دئیین آخی! بیتلی سییارانین حققینده صلوات!
بیر- ایکی سئیرک صلوات سسی گلیر قاتارین اوج- بوجاغیندان. یاشار الینی آغزینین قاباغینا توتوب یاواشجادان گولور:
-متین، بیتلی سییارا کیم؟
متین گولومسهیهرک باشینی بیر یانا آپاریب قایتاریر کی، بیلمیرم، یانی.
حوزو موروت بیر ده دیله گلیر:
-بالام، بیز اونو تورپاغا تاپشیردیق کی دالییجا صلوات گؤندهرک آخی!
کیمسه دینمهییر. یاشار چایینی ایستی- ایستی آیاق اوسته ایچیب اوزونو متینه توتور:
-متین، چاییمی حسابلارسان. گئدیرم ننهمی مشهده یولا سالام. اون بیردن او یانا تکم، گؤزلورم.
-یاخشی، ائلهیه بیلسم گلهرم.
متین اؤزو بیلمهدن بیر توو حوزو موروتین نئجه گؤزلری قاینایا- قاینایا تئلویزیونا باخماسی و نلبکیده هؤرتولتویله چای ایچمهسینه باخیر. سونرا باشینی آشاغی سالیب قیافهسینده آز گؤرونن قاش- قاباقلا سیقارئتینی پوکلاییر. حوزو موروت یئنه ده کوبود سسیله اوزاقدان متینی خیطاب ائدیر:
-بالا، بو قدر درس اوخویوبسوز کی دای اؤلویه ده صلوات چؤؤورمییهسوز؟
متین حوزو موروتین اوزونه گولومسونور، آنجاق هئچ بیر سؤز دئمیر. حوزو موروت دوروب چای پولونو حئسابلاماغا دخیل باشینا، سونرا دا آجیقلی- آجیقلی قفهدن دئیینه- دئیینه چیخیر:
-من ایکی ساعات قبریستاندا یئلین آغزیندا دایانیب تورپاغا تاپشیرمیشام. بولار دا بیر صلواتا آغرینیرلار. دانیشدیراندا دا دئییرلر، دوختورام، موهندیسم!
متین دوداقلاریندا توستویه بورونموش بیر گولومسهمهیله حوزو موروتی گؤزوندن ایتیرینجهیه دک اونون آرخاسینجا باخیر. سونرا سیقارئتینین باشینی کول قابیندا ازیب، کول قابینی بارماغییلا ماسانینی اوستونده فیریلداداراق، سانکی درین- درین نهسهلریسه دوشونور. بیر دؤنه پاسدار نصروللا عسگرلی خیابانیندا متینین قاباغینی کسیب هیرسلی- هیرسلی دئمیشدی:
-آغا متین، دئمه ها نصروللا ائششکدی. داییم اؤلنده گؤز قویدوم هامی مچیده گلدی سننن سورا. اینشاللاه گون اولار سنی تورپاغا باسدیراریق، اوندا من ده دئیرم کی عسگرلیده هئچ کس مچیدیوه گلمز.
متین پاسدار نصروللایا دا گولومسهییب دئمیشدی کی:
-چوخ ساغ اول آغا نصروللا! بیز اؤلندن سونرا سن بیزیم مچیده گلسن ده، گلمهسن ده ایختیار صاحبیسن.
اوندان سونرا خیابان بویو اؤلمک و تورپاغا باسدیریلماقلا دوشونه- دوشونه گئدیب ائوه یئتیشدیکده آینا قاباغیندا بیردن اؤزونو پاسدار نصروللانین قارشیسیندا دورموش گؤرموشدو. آینا دا گولومسهمیشدی، و بو سؤزلری اؤز- اؤزونه دئمیشدی:
-من تورپاقدا باسدیریلماق ایستهمیرم. مازوخیست دئییلم کی! سیز ده منله سادیستجه داورانمایین! منی یاندیرین لطفاً! منی اینانجلارینیزلا قبیرده ده قیدیقلاییب گولدورمهیین! نئیلیرم کی من اؤلندن سونرا سیزلر نه ایش گؤرهجکسینیز. تکی منی تورپاغا باسدیرمایین! ایستهمیرم تانیمادیغیم، سئومهدیییم کیمسهلرین یانیندا باسدیریلیم. یاندیرین منی، کولومو سووورون دنیزه گئتسین! الله رحمت ائلهسین ده دئمهیین! باشقا بیر ایشه یارایان دعالارینیز وارسا، او دعانی قیلین منه! اوردا دا بورداکی کیمی یالقیزلیغین یوکونو داشییاجاغامسا، داها منیم نهییمه گرک؟ اؤلومدن سونرا نه اولور کی؟ سوخولجانلار گلیب گئدیر. قونور گؤزونه، بورنونا، اورهیینین باشینا. قونور سی…ینین باشینا، سونرا دا گؤ…ونه گیریب- چیخیر. داها نه؟ هر کس اؤلوم یولونو گئدهجک دااا بو دونیادا. آجیماسیز بیر دوهدیر اؤلوم. دوه ده دئییل، جنواردیر. جنوار دا دئییل هئچ. بونلار اؤز- اؤزلویونده چوخ گؤزل بیر حیواندیرلار. اؤلوم آنجاق بامباشقا بیر ییرتیجیدیر. اییرنجدیر. بیز آخماغیق کی بوتون حیات گونلریمیزی هئچه- پوچا هدر ائدیریک. حیات نئجه اولور اولسون، بیردن بیره اؤلوم گلیب اونو اوغورلاییر بیزدن. بیز هامیمیز اؤلهجهییک. تانری بونا هئچ بیر یاردیم ائتمهیهجک. سیز نئجه؟ یاردیم ائده بیلرسینیزمی؟ یاخشی، منیم اؤلومومده منه یاردیم ائده بیلمهیهجکسینیزسه، اوندا قویون هئچ اولماسا حیاتیمدا اؤز ایستهدیییم کیمی یاشاییم! اونسوز دا بو یالقیزلیقلا، من حیاتدان بئله نهسه اوممورام!…


text:
عشقین منی دؤندردی گولوم بولبوله سنسیز کؤنلوم توتولار باخسـام اگـر بیر گولـه سنسیــــز زولفـون اوجی گؤستــردی منه عشق کمنـــدین دوشدوم یئنه مجنون کیمی دیلدن دیله سنسیز بیر گون اوزونون هیجری بیرآی اوْلدو گؤزومــده زولفوندن ایراق دؤندی گئجه م بیر ایله سنسیز لیلاسـی ایچـون دؤزمـه دی بیـر محنته مجنــون حق عاشقی [ ادامه را بخوانید ]
یارین بویون قوجاخلادیم یارآغلادی من آغلادیم ییغشدی قونشولار بوتون جار آغلادی من آغلادیم باشیندا قارلی داغلارا دانشدیم آیرلیق سوزون بیر آه چکیب باشینداکی قار آغلادی من آغلادیم طاریمدا نار آغاجلاری منی گوروب دانیشدیلار بویومو زیتون اوخشادی نار آغلادی من آغلادیم ایله که اسدی بیر خزان تالاندی گوللیرم منیم خبر چاتینجا [ ادامه را بخوانید ]


text:
بایرام و باهار سوزو شعرلریمیزده
دونیانین بیر چوخ ادبیاتیندا اولدوغو کیمی ؛ ائله جه ده آذربایجان ادبیاتیندا دا بایرام سوزونه اوزل بیر یئر آچیلمیش و شاعیرلریمیزین بیر چوخو بایرام حاقدا شعرلر قوشموش و یا شعرلرینده یئری گلدیکده بایراما ایشاره لری اولموشدور . آشاغیدا تقدیم ائده جه یمیز بیت لر اونلارین بلکه ده مین دن بیری حسابلانا بیلر :
شیروانلی عماد الدین سید علی نسیمی:
باهار اولدو گل ای بولبول تماشا قیل بو گولزاره
بوراخدی غنچه لر پرده بشارت وئردی بو زاره
شقایق پرده دن چیخدی بویاندی باغ ایله بوستان
ایریشدی گولشنین حوسنو بویاندی رنگ ازهاره
قاسیم بیگ ذاکر:
بایرام گونودور ذوق و صفاخانه لر ایچره
جانانیم اوتورموش نئچه جانانه لر ایچره
شبسترلی میرزه علی معجز:
بایرام گونو دوشابی توکنده پیاله یه
قورخوم بودور کی شیربینینجی اوشاقلار یارالی یه
میر مهدی سید زاده:
بیر قوش اوچدو بیزیم باغا
سحر – سحر اوخوماغا
قوندو یاشیل بیر بوداغا
دئدی گوزل بایرام گلیر؟
وصل یار ایله یئتیشدی هامی بایرامه کونول
یئتمه دین دولت دیدار ایله سن کامه کونول
اوستاد سید محمد حسین شهریار :
بایرام ایدی گئجه قوشو اوخوردو
آداخلی قیز به ی جورابین توخوردو
هر کس شالین بیر باجادان سوخوردو
آی نه گوزل قایدا دی شال ساللاما
به ی شالینا بایراملیغین باغلاماق
آذربایجاندا اوخونان بیر ماهنی دان :
گل عیش ائده ک بیر سورمه چک گوزه بایرام گونلری
آغ اوزونو گول یاناغی به زیر بایرام گونلری
شهلا گوزون ؛ گونش اوزون ؛ شرمنده قیلیر ماهی
گل قدح له بیر نوش ائدک تزه بایرام گونلری
رحمتلی کوندورولو عاشیق قشم جعفری :
سیاه تئللر چولقانیبدیر شالا بایرام گونلری
عاشیق اولان مجنون کیمی ایسته دیگین آختارار
قیزلار توکر هوروکلرین دالا بایرام گونلری
باخ گوزل لر گئیینیب لر آلا بایرام گونلری
9- رحمتلی مجید یالقیز :
... چون یاخشیلیغا آدین چیخیب دیر
چک پیسدن اوزون کناره بایرام
طبعین بو طبیعتین دیشدین
قیش دوندو گوزل باهاره بایرام
ائتدین گئجه گوندوزو برابر
احسنت بو اقتداره بایرام
بیر گوزده گوروبدو قویمادین فرق
لیل ایله بو گون نهاره بایرام
رحمتلی سردریلی محمد افتخاری:
ایسته سن شاد ائده سن میللتی بایرام گئجه سی
یوخسولون قویما گئده حورمتی بایرام گئجه سی
ایسته سن ثروتیوی خرج ائده سن یاخشی یئره
یول یاخین دیر اوزاغا گئتمه نه داغ وار نه دره
یوخسولون خرجینی چکمک له قیزین سن وئر اره
چوخ اوزاتما آرادا صحبتی بایرام گئجه سی
رحمتلی اوستاد حمید سخا مهر:
... بایرامین صحبتی اولدوقجا اوشاقلار سئوینیر
سانکی عاشیق ائوینه سئوگیلی جانان گلیری
ایندی دن منده سیزه بایرامی تبریک ائدیره م
گورورم پنجره دن شاد و خورامان گلیری
رحمتلی اوستاد عباس بارز:
یوزلر ایل دیشیله یوز بایرام گله
احساسیم بوغماسا اولمه ره م حله
سالیر مین فیرتانا قورور مین تله
بیزی آللاتماغا نوروز بایرامی
اوستاد حاج موسی هریسی نژاد :
بایران دی اصل آدی سوران اولسا کنهونی
قازلام شاه عصری صادر اولوب بو آدا جاواز
حاج علی عطائیه ( نجار اوغلو ) :
یوخسول اوز حقینه چاتسا اونا بایرام اولاجاق
زحمت ایله قازانان پوللاری جیبده قالاجاق
توتاجاق بایرامی چرشنبه ده چیلتیک چالاجاق
نجار اوغلو گوره جک اولکه ده بایرام اولورو
دئییری شنلیک ایله یوخسولا بایرام گلیری
بایاتلی محمد فضولی :
انتظار مئی گلرنک ایله بایرام آیینا
باخا – باخا ائنه جک دیر گوزوموزه قاره سو
بیر ماهنی دان :
بایرام گلیر ائلیمه ائلیمیزه
نغمه دوشور دیلیمه دیلیمیزه
کونول گولور ائلیم گولور . گولور گوزل دیاریم
چالیر تارین چالیر سازین . گولور ائللر گولور
ناظیم حکمت :
"من کی پرومته دن آلیب آتشی
نینوانین ظولوم سارای لارینا سالمیشیم
و اولئمپوس قارتاللارینین پنجه سینده
قانایان اورگیمی
بیر نوروز باهاریندا سئودالارا سارمیشیم .
اللرینده بانا باهارلار گتیر
جویل- جویل بیر گؤروش گونونده اولسون
بیر مکتوب گؤندر بانا باهار دادیندا
بایقین بایقین اولکم قوخوسون"


text:
آشیق مئهدی گرایلی سنسیز دیلبرا، سن گؤوهرکانسان، مرجانی نئیلهرم سنسیز؟ جاهاندا مطلبیم سنسن، جاهانی نئیلهرم سنسیز؟ ایر اولسا یوز اوزو گول، دانیشسا دا یوز شیرین دیل، کؤنول اولماز یئنه ماییل، من آنی نئیلهرم سنسیز. مئهدینین دیلبری سنسن، دیلینین ازبری سنسن، سرداری، سروری سنسن، سولتانی نئیلهرم سنسیز. یازار : نژادمحمد | بؤلوم : آشیق قوربانی منبع : آنا یارپاق ادامه مطلب »
موْللا جۇما
موْللا جۇما گرایلیلار قاباغیندا ایسمی-پۆنهان یازیلیبدیر، ایسمی ازم قاباغیندا. قندی-شککر ازیلیبدیر، اوْل سنین بال دوْداغیندا. اینجه بئلین سۇراهلانیر، خۇمار گؤزون گۆمراهلانیر، بَیاز خاللار فرحلهنیر، گۆله نیسبت یاناغیندا. جۇمانین شاهی سرداری، ائله، گۆنه هاواداری، بیر قدم باس بیزه ساری، برکت وار آیاغیندا. یازار : نژادمحمد | بؤلوم : موللا جوما منبع : آنا یارپاق ادامه مطلب »
زودلو اوستا عبدالله
زودلو اوستا عبدالله گرایلیلار گلیرم من آلا گؤزلو، نازلی دیلبر دئدی: دور گئت گلیرم من. دئدیم: آی قیز، دردیم چوخدو، دئدی: درمان بیلیرم من. گؤلدن اوچوردوم سونانی، بو یئرده قویدوم بینانی، گونده گؤردویوم جانانی، گؤرمهینده اؤلورم من. باغچالاردا باریم اولا، آلما، هئیوا، ناریم اولا، بیر درد بیلن یاریم اولا، اونا قوربان اولورام من. وفاسیز اولماز یالانین، آغلی اولماز چوخ گولهنین، ... ادامه مطلب »
ککلیک
ککلیک باهارین گۆلشن چاغیندا، نه اوْخورسان، سوْنا ککلیک. اوْخودون گلدین خوْشوما، یاشایاسان سن، آ ککلیک. ککلیک مسکن سالیب داشا، سۆرمه چکیب گؤزه، قاشا، بۇ دؤورانین گئتمز باشا، اوْوچو گلدی، سین، آ ککلیک. مۇسا سؤز دئیر دسیله، ککلیک اؤتور هوسیله، ائله اوْخودون سس ایله، جۇشا گلدی سینه، ککلیک. یازار : نژادمحمد | بؤلوم : آشیق موسا منبع : آنا یارپاق ادامه مطلب »
ندی
ندی بیر جاوانین سئوگی اولسا سرینده، اونون اوچون صؤحبت ندی، دم ندی؟ اؤلدورر اؤزونو یارین یولوندا، خانا ندی، دؤولت ندی، جمع ندی؟ سن قمده دونیایا گلن اولماسین، خنجرله باغرینی دلن اولماسین، سوزورسن چشمینی، بیلن اولماسین، آغلامیسان، کیرپیگینده نم ندی؟ دانیشاسان، مازاقلاشیب گولهسن، بیر-بیرینین اورک دردین بیلهسن، بیرجه گئجه صفا سوروب اؤلهسن، هئچ کیم دئمز، بئله عومرو کم ندی؟ باغبان، اینصافمیدی ... ادامه مطلب »
آغرین عالیم
آغرین عالیم نه دوروبسان، آستانادا، قاشی قایتان، آغرین آلیم. سحر-سحر باغ ایچینده، گوله باتان، آغرین آلیم. بوللور بوخاق، بَیاز گردن، آغلیمی آپاریر سردن، عاشقینه هردن-هردن، شیوه ساتان، آغرین آلیم. قوینونداکی عجب نسته، عالم گؤرسه اولار خسته، اللرینده دسته-دسته، نرگیز توتان، آغریم آلیم. جیلوهلن، سوز، نازلی جانان، گل ائیلهمه باغریمی قان، قاشلاریندان قوروب کامان، موژگان آتان، آغرین آلیم. نه باخیرسان یانی-یانی، ... ادامه مطلب »
تئللی سازین
تئللی سازین مجلیسلری آباد ائیلر، نه گوناهی تئللی سازین؟ ملول کؤنوللر شاد ائیلر، نه گوناهی تئللی سازین؟ یئکی شجر، یئکی دمیر، آرا وورمور، یالان دئمیر، آند ایچمهییر، روشوت یئمیر، نه گوناهی تئللی سازین؟ فیکرینی وئرمیر قلهمه، ظولوم ائیلمیر عالمه، پولونو وئرمیر سلهمه، نه گوناهی تئللی سازین؟ یولدان چیخیب، یولون آزمیر، ایبلیس کیمی آرا پوزمور، موللا کیمی جادو یازمیر، نه گوناهی ... ادامه مطلب »
قادان عالیم
قادان عالیم سئیراغیبین سؤزو ایله، دوستون آتان، قادان آلیم! اؤلونجه دؤنمهرم سندن، منی ساتان، قادان آلیم! بیر دویمادیم شیرین سؤزدن، اؤپمهدیم یاناقدان، اوزدن، ایشارینن، قاشنان، گؤزنن، دوستلوق قاتان، قادان آلیم! موروت ائله گل اینصافا، سورک سنله ذؤوقو صفا، عاشقینه وئرمه جفا، قاشی قایتان، قادان آلیم! سینن ساوالانین قاری، ممن گورجوستانین ناری، ایتکین سالیب کؤهنه یاری، اغیار توتان، قادان آلیم! ترلان ... ادامه مطلب »
وار دئمکدی
وار دئمکدی ائل نظری اوستوندسه، سنه دؤولت، وار دئمکدی. باخما دوشوب دن ساققالا، داغ باشیندا قار دئمکدی. کج باخارسا سنه زامان، دؤزمهلیسن اووسانمادان، قفسدسه تولک ترلان، اویلاغیندا سار دئمکدی. فیکیر وئرمه هدیان سؤزه، شفا وئرر علم گؤزه، بابالاردان قالان بیزه، ناموس، قئیرت، آر دئمکدی. شر ایشلردن گل اول قیراق، حقیقت آختاران قوچاق، قولاغینلا ائشیت آنجاق، یا گؤزونله گؤر دئمکدی. صنعتکارین ... ادامه مطلب »
یئری
یئری بیر زامانلار آت اوینادیب، گزدی بَیلر بیزیم یئری. ائل اویاندی بو قفلتدن، هئچ قالمادی دؤزوم یئری. لئنین کیمی وار کؤمگیم، حاقدان دوزلدی دیلهییم، ایشیق تاپیبدیر عینهییم، یاخشی سئچیر گؤزوم یئری. یئردن دومان چکیلیبدی، تورپاق بیزه اکیلیبدی، قاچاق-قولدور چکیلیبدی، بیر دولانیم، گزیم یئری. قیردیق بَیی، توتدوق خانی، اونلاردان گؤستر بیر هانی؟ سن گل دیندیر عبداللهنی، یاخشی اؤتور سؤزوم، یئری. یازار ... ادامه مطلب »


text:
بئشینجی عاشیقلار بایرامی زنجاندا قورولدو
هر ایل اردیبهشت آیی زنجان آشیقلاری بایرام مراسیمینی برپا ائدیرلر. بو ایل ده زنجان استانیندا یاشایان آشیقلار زنجانین امام خمینی فرهنگسراسیندا توپلانیب بیر – بیریله یاریشا قاریشدیلار. بو طنطنهلی مراسیم شنبه گونو خرداد آیینین ۹جو گونونده ساعت ۵دن ۸ه قدهر اوزاندی. بو مراسیمده زنجان استانینین ارشاد و فرهنگ اسلامی ادارهسی و انجمن موسیقی زنجان طرفینده قورولوب و استانین عالی مقام منصبلری ده بو مراسیمده اشتراک ائتدیلر. بورادا ارشاد ادارهسینین مدیر کلی و شهرستانلارینین رئیسلری ده اشتراک ائتدیلر. آنجاق بو تؤرهنین اصیل صاحیبلری زنگان آشیقلاری اولاراق، باشدا بؤیوک اوستاد آشیق عمران حیدرینین گؤزل چیخیشی و دانیشیغی ایله آچیلدی. بو گؤرکملی آشیق ایللر بویو بیر چوخلو بینالخالق فستیواللاردا اشتراک ائدهرک آذربایجان آشیق موسیقیسینی تمثیل ائتمیش و بو موسیقینین گؤزللیکلرینی دونیا موسیقی سئورلرینه گؤسترمیشدیر. بو دَیرلی اوستاد سازیله یوخ، بلکه سؤزو ایله ده هامینی هیجانا گتیره بیلدی. بو مجلیسین قورولماغیندا ساز آشیقی و درین آراشدیریجی منوچهر نجفی فعالجاسینا چالیشمیش و بو تؤرهنین یاخشی قورولماسیندا هئچ بیر چالیشمادان اسیرگهمهمیشدیر.
آشیقلار مراسیمی زنجانلیلارین استقبالی و تشویقی ایله اوز – اوزه گلدی و ۳ ساعاتدان آرتیق بیر زماندا سالون باشا باش جمعیتله دولو قالدی و عاشیق گروپلارینی ایستی آلقیشلاریلا تشویق ائتدیلر. بو گؤزل مراسیمده اوستاد آشیقلاردان آشیق گلابعلی داودبیگی و آشیق مسلم عسگری ده ایلک صفده دایاندیلار.
بو ایل آشیقلار بایرامی داستان قونوسو ایله کئچیریلدی و آشیق گروپلاری اؤز داستانلارینی ایفا ائدهرک بو یاریشا قاتیلدیلار و تاماشاچیلارین آلقیشلارینی قازاندیلار. بو مراسیمده ماهنشان، طارم، ایجرود، ابهر، خرمدره شهرستانلارینین آشیق گروپلاری و زنگان شهرستانیندان آیتکین، قیزیلآذر و آیدین گروپلاری چیخیش ائتدیلر. بو آرادا چوخلو داستانلار سؤیلندی و گلن ایللر اوچون بوندان داها گوجلو بیر فستیوالین قورولماسینا سؤز وئریلدی.
بو تؤرهنی مهارتلی سؤز اوستادی اولان خانیم دولوئی دولاندیردیلار و گروپلار حاضیرلانما اثناسیندا ان گؤزل شعرلرله چیخیش ائتدیلر. اونون گؤزل اجراسی، دوزگون شعر اوخوماسی و گؤزل سسی بوتون تاماشاچیلاری هیجانا گتیردی و نهایت بو مراسیم ان خوش لحظهلر یاراداراق، تاماشاچیلار بیر درین خاطرهلی گئجهنی یاشادیلار.
ایضاح:
بو گزارشی سایتیمیزا حؤرمتلی یازیچیمیز جناب محمدرضا باغبان کریمی گؤندرمیشدیر. تشکر ائدیریک.


text:
پروینین دوشونجه¬لری
یازان: فریده سلیمانی
پروین تخلص ائدن، رخشنده اعتصامی ۱۲۸۵ جی گونش ایلی تبریز شهرینده آنادان اولموشدور. آتاسی یوسف اعتصامی اؤز عصرینین تانینمیش شخصیتلریندن ایدی. هله کیچیک یاشلاریندا ایکن، عائله¬سی ایله بیرلیکده تهرانا کؤچور. او اؤز تحصیلاتینی تهراندا سونا یئتیریر. پروین سککیز یاشلاریندا ائله شعرلری ایله، اؤز آتاسی یوسف اعتصامینی و اونون شاعر یازیچی ، ادیب و هابئله عالم یولداشلارینی حیران ائدیردی. اونون ایلک معلمی اؤز آتاسی اولموشدور و ملک الشعرای بهار و علی اکبر دهخدا کیمی ادیبلرین محضرلریندن فیض آپارمیشدی. پروین ۱۶ یاشیندا تانینمیش بیر شاعره اولدو. اونون کؤورک اوره¬ گی زمانه ¬نین ستملریندن و مظلوملارین باتمیش سسینین فکریندن اینجیمیشدیر. او بیر آچیق فکرلی و یارادیجی شاعره ایدی و اؤز زمانی¬نین قادینلاریندان فرقلی اولاراق، دوشونن و آییق بیر قادین ایدی. قادینلارین جامعه¬ ده دخالت حاققی اولمایان زماندا، پروین بوتون جامعه¬ نین تضادلارینی تانییردی و تقریباً ۱۴-ایل جهالت¬ ایله مبارزه آپاردی. او اؤز اعتراضینی قوشلار و اشیالار دیلی ایله آیدین بیان ائتدی و جامعه¬ده اولان احساسی و دویغونو اشیالار و حیوانات دیلیندن دانیشدی و مخالفتینی سنّتی بیر قالب اولان دئییشمه((مناظره)) قالبینده بیان ائتدی و بئله ¬لیکله شاعره بیر قادینین شأنینه یاراشان بیر گیزلی مبارزه ¬سینی، باشلادی. همین مبارزه بیر سیرا اجتماعی و سنّتی مسأله¬ لره گؤره ۱۳۱۴-جو ایلدن شدت تاپدی. شاعره بو گیزلی مبارزه¬ نی اؤزو اوچون بیر هنر سایدی. بو مسئله یه گؤره دئییر:
کس ندانست که من می¬سوزم
سوختن، هیچ نگفتن، هنر است
پروینین خصوصی یاشاییشیندا، بیر سیرا چتین¬لیکلره گؤره شعرینین بیر حیصّه¬ سینده غم هاواسی حاکم اولور:
نه کسی می¬کند مرا یاری
نه رهی دارم از برای فرار…
… از چه شد بختم این چنین وارون
از چه شد کارم اینچنین دشوار…
هرچه بر قدر خلق افزودم
خود شدم در نتیجه بی مقدار…
پروین اؤز همنؤع¬لارینین دایاز فکرلشمه¬ سینه و قادینلارین تجملاتا وئردیگی اهمیته گؤره اعتراضینی بئله بیلدیریر:
همیشه فرصت ما شد در این معنی
که نرخ جامه¬ی بهمان چه بود و کفش فلان
… برای گردن و دست زن نکو پروین
سزاست گوهر دانش نه گوهر الوان
شاعره¬ نین بیرینجی کتابی ۱۳۱۴-جو ایلده اؤز آتاسی¬نین یاردیمی¬ایله چاپدان چیخدی. بو کتاب ۱۵۱ قطعه شعر داشییردی. کتابین ایکینجی چاپیندا ۵۸ قطعه شعر اونا آرتیریلمیشدی. اونون حاققیندا آرتیرمالی¬ییق؛ او بیر شاعر کیمی اؤز زمانه¬¬ سینده عهده¬ سینه قویولان رسالتینی یئرینه یئتیردی و اؤز اجتماع¬سینین چاتیشمازلیغیندان و نقصانلاریندان یازدی، او دردلی¬لرین دردینی دوشوندو. اونلارا نهایت باجاریق و اینجه¬ لیکله اوزه چیخارتدی. پروین اؤز چاغداشی اولان شاعره ¬نین ترسینه، عشق و عاشق¬لیکدن و مداحلیقدان یازمادی، او فقردن، یوخسول و گئجه آج یاتان معصوم اوشاقلاردان یازدی. پروین تبعیضدن یازدی و بئله دئدی:
شانه¬ی موی من انگشت من است
هیچ کس شانه برایم نخرید
بهره از کودکی آن طفل چه برد
که نخندید و نه جست و نه دوید
فارس ادبیات تاریخینه باخدیغیمیزدا آیدینجاسینا گؤروروک، ایندیه قدر فارس ادبیاتیندا، بئله بیر قادین شاعره شخصیت عرصه ¬یه گلمه ¬ییب. پروین اعتصامی ۱۳۲۰-جی ایلده ۳۵ یاشیندا حصبه خسته ¬لیگی ایله دونیادان کؤچور. اونون بو قیسا یاشاییشیندا دویغولارینین و حسلرینین درینلیگینه گؤره و دگرلی اثرلرینه گؤره یالنیز ایراندا یوخ بوتون دونیادا تانینمیش بیر شخصیت اولوب و اونون دئییشمه¬ لری بیزلری دوشوندورور؛ پروین هله ¬ده بیزیمله یاشاییر و بیزه اؤیود و نصیحت وئریر. پروینین بیر شعرینین تورکجه ترجمه ¬سی ایله سؤزلریمه سون قویورام. روحو شاد اولسون.
طاووسا قارغا باغدا طعن ایله سؤیله¬ دی
چیرکین بو قوش نه لووغالانیر، سیغماییر باغا؟
بو خطّ- خالا کیمسه دئمز کیم قشنگدیر
بو رنگ- رویه کیمسه دئمز شوخ دلربا
چیرکین و اگریدیر، آیاغی اگری یول گئدیر
تولکو مثالی قویروغو وار، رنگی کهربا
دیمدیکدن اوخشاییر نئجه گؤر شوم بایقوشا؟
پیکر گوبود، بویون-بوغازی وار ایکی هاچا
جهل و غرور ایله ظنّ ائیله ییر کی او
قوشلار ایچینده تکدیر، اونا خاص¬دیر فضا
نه گولوستانه، نه باغا لایق بو عیبه¬جر
بو بی هنر هارا بو قدر مدح¬لر هارا؟
حرص ایله لووغالیق، او قوشون تک صفاتی¬دیر
سالمیش، هوس آیاقدان اونو، اؤلدوروب هوا
طاووس گولدو سؤیله¬دی: رأیین خلافدیر
خاین دئمز حقیقتی، بوینو بورولسادا
انسانلار هر زمان بیزه تعریف ائیله¬میش
یوخدور دلیله حاجتی حاقدیر بو ادعا
هر بیر سؤزون تؤره¬ییر قارا قلبدن
پاک اولسا قلبی بیر نفرین بیلمز افترا
هئچ بیر زامان بیز عیبیمیزی بیلمه¬دیک هنر
اؤز عیبینه قالین قافالار ائتمز اعتنا
ناز ایله من چمنده سریرکن قانادیمی
حسرتله گؤز تیکیب چکرم، آه آیاغیما
بیر قانعیک تاپساق اونا، لیک قارغالار
چارپیشدیریر نه گؤرسه یئنه آجدی دائما
بیر عیبدیر یگانه، بو چیرکین آیاقلارین
یوخ باشقا بیر یئریمده منیم ذره¬جه خطا!
من قول قانادیما، نه بزک وورموشام نه رنگ
یاددیر طبیعتیمه ریا، رنگیمه بویا
بیر نقشی رنگ اوچون نه دانیشدیق، نه سیزلادیق
هرنه فلک وئریبسه بیزه قانعیک اونا
صانع بیزیم خمیره¬میزی ساز ائدن زامان
هر شئی کی سندن آلدی، منه ائیله¬¬دی عطا
هر قوم و هر قبیله¬ده باخ، یاخشی وار، یامان
بیر قوش کلاغه-لاشه¬خور اولموش بیر هما!
بیر قارغانی آپاریب، یوز ایل دجله¬ده یوسان
بیر شئی دگیشمز اوندا، قالار رنگی قاپ قارا
یولماز سنین قانادینی کیمسه منیم کیمی
ائتمیش گؤزل قاناد بیزی مین درده مبتلا
آزاد و شادسان، سنه بیر کس توخونماییر
آددیم باشی بیر اووچو بیزی کیشله¬ییر توپا
بیر حؤکم¬دیر بیزیم کی یازیب منشی فلک
دوزدورمو، اگریدیرمی، دانیشماق دگیل روا
بیز گلمه¬دیک جهانا وئرک چرخه مصلحت
نه بیزلری نه فکریمیزی دینلر اول قوجا
آخماق کتابی گؤردو دئدی: منده عالمم
لووغا کیمی گؤروب اؤزونو ساندی ناخدا
بیزلر نه چیرکینیک نه ده کی سن عاغیللی سان
جهلین سنی سوروکله¬ییر، ایراد توتماغا
قارغا گؤزل دگیل بونا طاووس، نئیله¬سین؟
آگاهدیر بو سیررا او مستوفی قضا
نوشته شده توسط admin در شنبه, ۲۵ آبان ۱۳۹۲ ساعت ۹:۵۴ ق.ظ


text:
سحرلیک کشته سی توپراغگه باتگن
او کون سیوگی ایله کورماقچی بولدیم
اوچ الگن لحظه لر بیرو گه ساتگن
کوچه کوچه ، سایه لر
قبقرا میش ایته دیگن غایه لر ...
یول چول تومنگه باتگن ، قتیغ خواطیر میش
تیبره نیب یول باشله گن لر،
کون چیقیش ، بولوت ایتش
یول اچیلیش ، یاده یولچین کوترمیش
ای اکه ، مین و سین اپه ام بیله،
بیرگه لیکده یانی لیک
کویی لیک، یاختی لیک نی یره تیب یول اچیلیک
تانگ کوتیش، موسوم کوتیش غایه لردن اجره تر .
سین یانمه سنگ، مین یانمه سم اویانمه سه ...
یول و چول باغلیق قالیب ،
قاره بولوت، قاره تون یوتوب قاللرمیش ...
ای بویوک چناردرختیم
تیتره قیته کوچینگ نمایان ایت ینه
قیته، قیته تیبره نیب، قدینگ نمایان ایت ینه
سین بویوک سن تنه توشینگه باق
سایه و میوه نگ نمایان دور
ینه غدارلرسینینگ قدی رسانگ کیسماق اوچون_
شاشیلیب، کیسکین قلیچ آلماقده لر
بیری بیلمه ی – بیری بیلیب
شه یله نیب، توزگن یاله نگدن بالته نی
گاه بیلینگ، گاه تیلینگ، ییلدیزینگ گه توغریلر
باغچی و میرآب، فدائینگ قیده دیر؟
تیمور و بابر، نوائی ینگ قیده دیر؟
ای چناریم ،
سین اوشه تاشقین بولیب کیلگن او سولرنی اونیت
ینگی دن بیل باغله گن، سو یقه لب تورگن لریولده دیر
ایتیب کیلریقینده، کوت بیرآز_ بیرزوم چیده
ینگی بهار، ینگی موسوم، فارم شمال لریولده دیر...
عزیز اوقوچیلر بیرانچه لردن کیین ینه سیزلرحضورینگیزگه . شعرگه اوخشه گن بیرمطلب بیلن قیتدیم . بوبیلن اولکمده گی حاضرگی شرایط نی عکس ایتریشگه حرکت قیلگن من .
کیلگین،
بو قیزیق بزم گه باق!
سودامیز سررینی تاپ.
تاپالسنگ تاپ!
اورمانده آوچیلر بازاری قیزیق.
کیلینچک کییکلر حیاتی چیزیق.
چمن ده قرغه اوچماقده،
بلبل لر انچه آواره،
بوگون سحراگه چیقگنده،
وضعیت انچه قیغولیک.
کوررس قرغه اونگیده تریغنی
ترلانلر سنگلاغده،
تاش ایچیدن دان تیرماغده.
منظوم نام
دلبرا قد و نها لینگ دن صنوبرهم خجل
گل یوزینگ چیک سیزضیاسی بیرله اخترهم خجل
عارضینگ نوری مبادا پارله سه گلزار ارا
ای جمال لینگ دن گلستان ایچره گلرهم خجل
یوزحیا بیرله قزرسه توکیلرنوراوزره نور
بواناریوزلی نگارآلدیده اخگرهم خجل
تابله نور جسمی کیم آستیده یارقین شیشه دیک
یارقیریب یومشاق بدن تونگنده مرمرهم خجل
کوزلری ترلان کوزی دیک سوزلری تاتلیق عسل
غنچه اچیب سوزله سه شکر شکن لرهم خجل
بوسینی وصفینگ اوچون محبوب مینگدن بیرایمس
قنچه یازسم کم ایرور دیوان و دفتر هم خجل
سینگه اوچرشگن کیشی هجرانده عقلی دن ازر
لطف ایله باقسنگ اگر بولگی رقیب لرهم خجل
تاکی" ترکستانی" سین دیب یازدی منظوم نامه نی
دلبرا کوکسیم گه توشگن اوتگه مجمرهم خجل
بوگل نوا قوریب سوزدلم ایتماقه کیلگن من
وفا و مهردللربرچه سین بیلماقه کیلگن من
عزیزم!صبرکاسم تولیشدن مین خواطیرده
توان ایزلب بیرآغیزسوزنی ایتماقه کیلگن من
قیغو و درد و الم لرنی سیزیب جان ایغله دیم
جان بیریب قیغوچیکیب سرسان و نالانینگ بولیب
برچه سن سین بیلمه دینگ اویلب و حیران ایغله دیم
ایغله دیم و ایغله دیم بوبار بریشان ایغله دیم
بوقرم سیزقالیشیم سیزدیم و نالان ایغله دیم
یادلریم دشتین گیزیب ُ منگولریم نی ایسله بان
امیدم سونگن ایشکده اولتورب قان ایغله دیم


text:
سامسونگ،کامیونلاریدا دهییشدی
تک لاین بیر یولدا سوروجولوک ائدرکن اَن تهلوکهلی آن بیر کامیونون آرخاسیندا اولدوغونوز آنلار اولا بیلر. ریپورتاژلار بونا اوخشار سوروجولوک حادیثهلرینین چوخ اولدوغو و پروبلمی آرادان قالدیرماق اوچون هئچ بیر ایش گؤرولمدییینی گؤستریر. الکترونیک ساحهسینده اؤزونه مخصوص آدی-سایاغی اولان سامسونگ فیرماسی، روس کامیون فیرماسی لئبئنوو ایله بیرلیکده بو مسئلهیه سون قویماق ایستهییر. اونلار دوشونورلر ترانسپرئنت کامیون بو مسئلهنی بیر دفعهلیک آرادان گؤتوره بیلر.
کامیونون آرخاسیندا یئرلشدیریلمیش دؤرد گؤستریجی صیفه، تئلسیز باغلانتی ایله کامیونون اؤنوندهکی کامئرالاردان آلدیغی گؤرونتونو گؤستریر و کامیونون آرخاسیندا اولان ماشینلار، کامیونون اؤنونده اولانلاری گؤره بیلیرلر. بو کامیونلارین بیرینجی سئریسی آرژانتین خیاوانلاریندا تست اولوب و سامسونگ اونلارا تحلوکهسیز کامیون آدی وئریب.
ویدئونو بوردان ایزلیه بیلر سینیز


text:
فیسبوکون بیرینجی اویهسی،تاریخین ایلک توئیتی،اینستاگرامین ایلک شکیلی و..
اینترنت دونیاسینین بیرینجیلری حتمن هرکسه اؤنملی و البته ایلگنجدیر،فیسبوکون بیرینجی اویهسی کیم ایدی! ویا توئیترین ایلک توئیت یازانی کیم اولدوغو ویا اینستاگرامدا ایلک شکیل نه ایدی ویا کیم اونو اینستاگرامدا یوکلهمیش ایدی اؤنملی دی، بواوزدن بیلیمسسی، اینترنت دونیاسینین بیرینجیلرینی آشاغیدا سیرالاییبدیر.
“ری تامیلسون” تاریخین بیرینجی ایمیلینی۱۹۷۱نجی ابلده گؤندهردی.
اینترنت اوزهرینده بیرینجی شکیل۱۹۹۲ایلیندهه یوکلهندی.
“آری هاسیت”، زاکربرگین یاخین یولداشی، فیسبوکون ایلک اویهسی دیر.
“جاود کاریم”،۲۰۰۵ایلین آوریل آییندا یوتیوبون بیرینجی ویدیوسونو یایینلادی.
“کوین سسترم”،۲۰۱۰ ایلینده اینستاگرامین بیرینجی پوستونو یایینلادی.
اینترنیتن بیرینجی ثبت اولونموش دومینیsymbolic.comایدی.


text:
موضوعات : کیلو وئرمه
اوشاقلاردا کؤکلوک مسئلهسی
بیلیم سسی– آنا بتنیندکی اوشاغین گلهجکدکی ساغلاملیغی آنانین قیدالانما طرزیندن آسیلیدیر. حامیلهلیک دؤورونده آنا یوکسک درجهده شیرنیات قبول ائدرسه، بئله اوشاقلاردا کؤکلوک مسئلهسینه داها چوخ راست گلینیر. ایلک ۶ آی یالنیز آنا سودو ایله بسلنن اوشاقلاردا کؤکلوک داها آز گؤرونور. بو زامان گؤرولن بوتون تدبیرلر اوشاغین قیدالانما طرزینین تملینی قویور.…
آریق سینیز یوخسا کؤک؟
ایده آل چکی بوی اوجالیغی ایله یاش ساییسینا باغلیدیر. چکینیزین آز یوخسا چوخ اولماسینی بللی ائتمک اوچون ( BMI(Body mass indexفورمولونا قوللانا بیلرسینیز . بدن کوتلهسین گؤسترجی سی نی (BMI)اؤزونوز اوچون بئله حسابلایین:چکینیزین ساییسینی کیلوگرم اولاراق بوی اوجالیق ساییسین مجذورونا (ایکینجی گوج- توان ۲) متر اولاراق بؤلون(تقسیم ائلهیین) اله گلن…
سو، چکینی دوزنلهر
بیلیم سسی – گونده ۸ ایستکان سو ایچمکله سیز اؤزونوزو آرتیق چکیدن [وزندن] قوروماقلا یاناشی، علاوه چکییه مالیکسهنیزسه، آریقلایا دا بیلرسینیز. اولا بیلسین ، مصلحت سیزه منطقسیز گؤرونسون، لاکین تجروبه گؤستریر، بو حقیقتنده بئلهدیر. آرتیق قئید ائتدیگیمیز کیمی، سوسوزلوغو آسانلیقلا آجلیق حسی ایله قاریشدیرماق مومکوندور. یئمک آرزوسوندا اولدوقدا ۱-۲ ایستکان…
قارین چئورهسینین یاغلارینی اریتمک اوچون ؛بیتکیسل یول!
قارین چئورهسینده اولان یاغلاری اریتمک اوچون یالنیز گؤبک اریتمه ایدمانلارینا قوللانماق بعضیلر اوچون یئترلی(کافی) دئییل، بو دورومدا بیتکیلرین(گیاه) گؤبک اریتمه پوتانسیلیندن فایدالانماق ایسه(نیز) لازیمدیر. قارین چئورهسینده اولان یاغلاری اریتمک اوچون، سیزلره ایدماندان (ورزش) علاوه، بیتکیسل (گیاهی) یوللارینی تانیتماق ایستهییریک، بیر سئیری مئیوهلره، یاغ اریدیجی آنزیم وموادلاردان زنگیندیرلر،بونلار، قارین چئورهسینین آرتیق…


text:
چوخلار انجیکدی کی، سن اونلارا ناز ایله میسن
من ده اینجیک کی، منیم نازیمی آز ایلمه میسن
ائتمیسن نازی بو ویرانه کؤنولده سلطان
ائوین آباد اولا، درویشه نیاز ایله میسن
هر باخیشدا چالیبان کیپریگی مضراب کیمی
بیر قولاق وئر بو سینیق قلبی نه ساز ایله میسن؟
باشدان آچ یایلیغی افشان ایله سوسن- سنبل
سن بیزیم بایراممیزسان قیشی یاز ایله میسن
سن گون اول، قوی غم میز داغدا قار اولسون، اریسین
منیم آنجاق ایشیمی سوز و گداز ایله میسن
من بو معناده غزل یازمالی حالیم یوخدی
سن جوجوق تک قوجانی فرفره باز، ایله میسن
کاکلی باشدا بوروب باغلامیسان تاج کیمی
او قیزیل ساچدان اونا، گوللی قوتاز ایله میسن
سینه بیر دشت مغان دیر، قوزی یان- یانه یاتیب
منیم آغلار گوزومی اوردا آراز ایله میسن
بو گوزللیک کی جهاندا سنه وئرمیش تانری
هر قدر ناز ائله سن ایله، کی آز ایله میسن
من بو سوز یله آتدین، آرالاندین بیلیرم
آرانی بیر پارا نامردیله ساز ایله میسن
دستماز ایله دیگین چشمه،مسیحا قانی دیر
بیلمیرم هانسی کلیساده نماز ایله میسن؟
من«عشیران» اوخوسام، پنجه«عراق» اوسته گزه ر
گوزلیم، «ترک» اولالی، ترک «حجاز» ایله میسن
تازا شاعر، بوده نیز هر نه باخیرسان دیبی یوخ
چوخ اوزاتسان بوغازی، اوردهگی قاز ایله میسن
بسکه زلف و خط خالین قوپالاغین گؤتدون
زلفعلی نین باشینی آزقالا داز ایله میسن
گل! منیم ایسته دیگیم کعبه ییخیلماز، اوجالار
باشدادا کژ گئده سن، دیبده تراز ایله میسن
خط و خالیندن آلیب مشقیمی قرآن یازارام
بو حقیقت له منی، اهل مجاز ایله میسن
منی، دان اولدوزی، سن یاخشی تانیرسان که سحر
افقی خلوت ائدیب رازو نیاز ایله میسن
«شهریار»ین داغیلیب، داغدا داشا دالدالانیب
ئوزون انصاف ایله، محمودی ایاز ایله میسن
استاد شهریار


text:
گئدیشین گتیردی غمی ، غوصّه نی ، قلبیم سئوه بیلمز داها کیمسه نی هر گئجه رؤیامدا گؤروره م سنی ، یوخومو آپارا بیلمه یه جک سن . گئتدییین یوللارا حسرتله باخدیم ، دنیزتک کوکره ییب ، چای کیمی آخدیم . منیمله [ ادامه را بخوانید ]
«سئوه بیلمزسن» هله قلبیمیزده خاطره ایزی هله آیریلیقین نملیدیر گوزو هله کی سئویریک بیر بیریمیزی باشقا بیریسینی سئوه بیلمزسن گور نئچه نغمه نین بسته سی قالیب بو اوجاق سونوبسه توستوسو قالیب الینده الیمین ایستیسی قالیب باشقا بیریسینی سئوه بیلمزسن اینجیدیب ، قلبیمه دیه بیلمیرسن یولونو بیر یوللوق ایه بیلمیرسن منه [ ادامه را بخوانید ]


text:
هر بیر ائولاده شرف شهرت ایله شان آتادیر
باشا تاج ، قلبه چؤره ک ، تخت سلیمان آتادیر
حؤرمتین ساخلاگینان دائما عالمده اونون
چونکو دونیایه سنی بخش ائده ن انسان آتادیر
شاه دا اولسان یئنه یوخ ذره قده ر فرقی اونون
دردلی سن ،سن اونو بیل دهر ده لقمان آتادیر
بوتون ائولاد وطن دوستون اولا هر یئرده
یئنه پیس گونده سنین دردینه درمان آتادیر
توتماز، ائتسه قارقیش آنا گر ائولادی
ناله سی له ائیله ین کویونو ویران آتادیر
آی دوستلار اؤز یئری واردیر آتانین ائولادین
نه قده ر آرتسادا ائولاد یئنه سولطان اتادیر
موضوعات مرتبط: پدر( آتا )


text:
منتشر شده توسط : حامید مورسلی
تورکییه و آذربایجان تیاترچیلاری تبریزده
تورکییه و آذربایجان تیاترچیلاری تبریزده موردادین ۲۲-سیندن ۲۵ تاریخینه قدر تبریزده آذربایجان و تورکییهدن گلن ائکیپلرله بیرگه(باهم) خیابانی تیاتر کئچیریلهجک دیر. نصر نیوزون وئردییی خبره ایستینادن یعقوب صدیق جمال شهردارینین تبریزیم آدیلا آچیق فضادا کئچیریلن نوماییشلرین سوروملو مودورو (مسئولو) دئدی: تبریزده تبریزیم آدیلا خیبابانی نوماییش و تیاتر بیر حالدا کئچیریلهجک کی…
اولوسلار آراسی کئچیریلن فیلم، قیسا فیلم و بلگهسل (مستند) فیلملر فئستیواللاری
اولوسلار آراسی کئچیریلن فیلم، قیسا فیلم و بلگهسل (مستند) فیلملر فئستیواللاری میلادی ایلینین آیلاریلا اولوسلار آراسی چئشیدلی بؤلگهلرده کئچیریلن فیلم، قیسا فیلم و بلگهسل فیلم فئستیواللارینین آدلاری سیرایلا خیدمتینیزه سونولور: ژانویه ساندنس فیلم فئستیوالی (آمئریکا) روتئردام فیلم فئستیوالی (هولند) فیپا فئستیوالی (فیرانسا) هئلسینکی بلگهسل فیلم فئستیوالی (فنلاند) پاریس قیسا فیلم…
“نابات” هونری فیلم، آلمانییادا کئچیریلن فئستیوالدا نوماییش اولونور
“نابات” هونری فیلم، آلمانییادا کئچیریلن فئستیوالدا نوماییش اولونور.ائلچین موسی اوغلونون یؤنتمنلیغی ایله “نابات” هونری فیلمی آلمانییادا کئچیریلن ۹-جو “بئش گؤل” اولوسلار آراسی فیلم فئستیوالیندا تقدیماتی اولوب. جعفر جاببارلی آدینا “آذربایجان فیلم”-ـه وئردیگی معلوماتا گؤره آذرتاج- بیلدیریلیب کی، فئستیوالین اساس یاریشما پروقرامیندا یئر آلان فیلمین نؤوبتی نوماییشی آوقوستون سکگیزینده نظرده توتولوب.…
“مارلون بیراندو”-نون یازدیغی کیتابین تانیتیمی + ائندیرمک باغلانتیسی
“مارلون بیراندو”-نون یازدیغی کیتابین تانیتیمی + ائندیرمک باغلانتیسی آد: ﻋﻈﯿﻢ ﺗﺮ ﺍﺯ ﯾﮏ ﺯﻧﺪﮔﯽ (بیر یاشاییشدان داها بؤیوک) یازار: ﻣﺎﺭﻟﻮﻥ بیرﺍﻧﺪﻭ فارسجایا چئویرن: ﺳﯿﺪ ﻣﺤﻤﺪ ﻣﻬﺪﯼ ﻋﺮﻓﺎﻧﯿﺎﻥ صفحهلرینین ساییسی: ۲۹۸ بؤیوتو: ۴٫۵ مئگا ﺑﺎﯾﺖ آچیقلاما: دئمک اولار بو کیتاب مارلون بیراندونون رومانا چئوریلمیش بیوگرافیسی دیر. مارلون بیراندو گئجه…


text:
آذربایجان ناغیل لاریندان: خانیمین اویناشی علیرضا ذیحق گونلرین بیرینده لاپ قدیملر، گؤزهل بیر اوغلان وار ایدی کی بیر ائو ده نؤکر ایدی. او ائوین آروادی اونا گؤز وئریردی ایشیق وئرمیردی و هؤهمان ایستیردی کی اونو اَله گئچیتسین. اوغلانین گؤزهللییی و قد قامتی، اونو باشدان ائلهمیشدی و بوتون فیکری ذیکری اویودی. نئچه یول اونا یاخین گئتسه ده اوغلان اونا هئچ اوز ...Read More »
شبسترده فولکلور خزینهمیزدن: کئش کافتار
شبسترده فولکلور خزینهمیزدن کئش کافتار یازییا آلان: اکبر صالحی” قاداش” سؤیلهین: رحمتلیک زینالعابدین حضرتقلیزاده(قبیر قازان زئلّابدین) هن داداش، دئیهرلر قدیم زامانلار شبسترده بیر کئش کافتار تاپیلمیشدی. اونون الیندن قبریستان دیدیک- دیدیک اولموشدو. بوگون جاماعات اؤلونو قویلاییردیلار، صاباح گئدیردیلر قبیر اوسته کی، گؤزوز یامان گؤرمهسین! گؤروردولر قبیر دئشیلیب، اؤلو چیخاردیلیب؛ قبیرده کی، بوم- بوشدور! هنده وری آختاریردیلار، آزاراق قالان ایز- توز ...Read More »
ایکی باجیلار/ سؤیلهین: کبری سیفی – یازییا آلان: قنبر سیفی
ایکی باجیلار سؤیلهین: کبری سیفی – یازییا آلان: قنبر سیفی گونلرین بیر گونونده بیر ویلایتده ایکی باجی یاشاییرمیشلار کی بو باجیلارین بیریسی دوزگون، بیریسی ایری یاشاییرمیش. بیر دفعه بو دوزگون یاشایان باجی دئییر: – ای ایری یاشایان باجی، من ده ایستیرم کی سن گئدن یولو گئدم. بو ایری گئدن باجی دئییر: – بیری بو کی من راضی دئییلم کی سن ...Read More »
ایلمهچیلر / رقیه علیقُلیان “لاله”
ایلمهچیلر رقیه علیقُلیان “لاله“ “ایشچی اوشاقلار” گونو مناسیبتینه کئچمیشه باخاندا قیرخ ایل بوندان اؤنجه بیر قونشونون یاشامی هَلهده اورهییمی یاندیریب یاخیر. بیر کَنددن گلمیش عائله کی بئش باشایدیلار. بؤیوک اوشاق “اکرم” آدیندا بیر قیزیدی. دوققوز یاشیندا اولاردی. او عائله یاپ اَلی یالین کنددن کؤچوب تبریزه گلمیشدیلر. اکرمین آتاسی بیر قوروموش عاجیز کیشیدی و فحلهلیگه گئدردی. بیرگون ایشلردی، ایکی گون ناساز ...Read More »
ضربالمثللر(قاراداغ روایتی-۱) / توپلایان: قنبر سیفی
ضربالمثللر(قاراداغ روایتی-۱) توپلایان: قنبر سیفی اونون بیر قابیرغاسی قالیندی چاغیریلمیش یئردن عار ائیلمه، چاغیریلمامیش یئری دار ائیلمه قولتوغونا یئل وئر، الینه بئل وئر هرکس دئدی دوزم، باخدیم گؤردوم بنزر خیشا + هر کسه من دئدیم دوزدو، باخدیم گؤردوم اوراغجان ایریسی وار سئودیمالی چوخ گؤزلیدی، بیر دنهده چیبان چیخاردی قوش قانادینان اوچار آت میخی یئردن چیخارسا بیر یئره دهینده، بئشده اؤزونه ...Read More »
قیش مراسیملریندن چیلله گئجهسی/ رقیه علیقُلیان “لاله”
قیش مراسیملریندن چیلله گئجهسی رقیه علیقُلیان “لاله” قاریش- قاریش وطنیمیزین مین ایللیک ائل عادت و عنعنهلریندن ساییلان چیلله گئجهسی ائل ایچره بیر بایرام کیمی مرسومدور. بو مراسیم هر شهرده موختلیف شکیلده باشلانیب بیتیلیر. بئله دئمک اولار کی بوشنلیکلی گئجهنین داها آرتیق گؤزل توتولماغی هر شهرین اؤز ائلینین عادت و کولتورونه باغلیلیغی چوخدور. اورنگ اولاراق خراساندا چیلله گئجهسینین آدی “چیلله زری”یه ...Read More »
یارانیش ناغیلی / روحانگیز پورناصح
یارانیش ناغیلی روحانگیز پورناصح بیری وارایدی، بیری یوخایدی. زروان، بیرده اوجسوز، بوجاقسیز زامانلا، نوردان باشقا هئچ نه یوخایدی. گونلرین بیر گونونده زروان داها تک باشینا قالماقدان داریخدی، زمزمه ائیلهدی ائولادی اولسون، آمما مین ایلدن سونرا، «گؤرهسن یالاندان چالیشمامیشام؟» دئیه، شبههیه دوشدو. بو آن دا، ایستهدیییندن «هرمزد»، ایشیق اؤلکهسینی یارادان و شبههسیندن «اهریمن»، ظولمت اؤلکهسینی یارادان، بطنینه دوشدولر. اوشاقلارین وجودوندان آگاه ...Read More »
آذربایجان شیفاهی خلق ادبیاتیندا اوشاق فولکولورو/ علیرضا صرافی
آذربایجان شیفاهی خلق ادبیاتیندا اوشاق فولکولورو علیرضا صرافی اوشاق فولكولورو مضمون باخيميندان اوشاقلارين ياش خوصوصيتلريني و پسيكولوژيسيني نظره آلماقلا يارانير. اوشاق فولكولورونون يارانماسيندا هم اوشاقلار هم ده بؤيوكلرين رولو واردير. بؤيوكلر هميشه اوشاقلارين تربيه ائتمكله مشغول اوْلموشلار. اوشاق فولكولورو اونلارا ديل، سايي اؤيرتمكدن باشلاميش اخلاقي اويون و تربيهوي مسألهلره قدر موضوعلاريني احتيوا ائدير. عئيني حالدا، اوشاق فولكولورونون بير چوخ حيصهلري ...Read More »
ائل ناغیللاری و تمثیللریندن موغان روایتلری (3)/ توپلایان و یازییا آلان: میرجمال حسینی
ائل ناغیللاری و تمثیللریندن موغان روایتلری (3) توپلایان و یازییا آلان: میرجمال حسینی (5) قبیر سؤکن قیزین ناغیلی قدیم زامانلاردا بیر کیشی اوغلونا دئییر: – اوغلوم ماشالله بؤیوموسن؛ داها 14-15یاشین واردیر، دور آیاغا گئت حیوانلاریمیز قالیب اؤروشده، اونلارا بیر باش چک؛ چوبانیمیز بیر آز عاغیلدان ضعیفدیر، قویونو قوردا وئرر. آتا بو سؤزو دئیب قوناقلیغا گئدیر و قوناقلیغدان دؤننده گؤرور اوغلان ...Read More »
کهلیک / رضا همراز
کهلیک رضا همراز بئله دئییرلر، اسکی زآممانلاردا گونلرین بیرینده بیر نفرین الی بتر بوشا چیخار. بو یازیق آدام اؤزون چوخ اویان – بویانا، اودا – کؤزه ویردیقدا معالاسف الینه پول توخدآمماییب، الی هر یئردن اوزولور. بئچاره کیشی بو فیکره دوشر کی اؤزون چؤل – باییرا ویرسین تا بلکه قورد – قوش داغیدیب، آجی یاشاییشدان الی اوزولسون. کیشی اؤزون چؤله ویردیقدا ...Read More »


text:
منتشر شده توسط : محسن کسایی
دونیانین ایلک موبایللاری نئجه بیر گؤرونوملری واریمیش؟!
ایلک موبایللارین گؤرونوملری نئجه ایدی؟!!! سانیرام ایندیهدهک بو سورو بئنیزه گلیبدیر؛ گوده بیر سورهده بو گؤرونومه صاحیب اولان موبایللار ایلک اؤنجه نئجه بیر گؤرونوملری واریمیش؟! بو سورونون جاوابین بیزیم بو یازیمیزدا آختارین… اؤلکهمیزده موبایلین ایلک گؤروشمه گونوموزدهن تخمینن ۲۱ ایل گئچیر. ۲۱ ایلده موبایللارا بیر لوکس احتیاج گؤزونه باخاراق گئتدیکجه لوکسلاشیب و بو…
فیس بوکدا پروفایللارا ائتیکت آرتماق اولاجاق!
فیس بوک دان یئنی اؤزهلّیگ آدلیم سوسیال مدیا آغی فیس بوک، سون ایللرده جیدّی گهلیشتیرمهلهر ایله قولانجیلارینین قارشیسینا چیخیر. اساسا داها قولای قولانیم و صایفالاردا داها اوزون مدت قالینماسی کیمین فاکتورلارین اساس آلیندیغیندا فیس بوک دا بو دفعهده “پروفایل ائتیکتلمه” اؤزلّیگی اۆزه رینده چالیشدیغی اورتایا چیخدی فیس بوک پروفایل لاریندا قولانجی آدلارینین آلتینا…
فیس بوک دان مسنجرله باغلی ماراقلی یئنیلیک
دونیانین اَن بویوک سوسیال آغی اولان “فیس بوک” یئنی قرار قبول ائدیب. سوسیال آغی رسمی لری بیلدیریر کی، آرتیق بوندان سونرا فیس بوک دا قیدیاتی اولمایانلار دا مسنجر علاوسینه سربست داخیل اولا بیله جک لر. فیس بوک مسنجره داخیل اولماق اوچون ایستیفاده چی نین ساده جه آدینی و تئلفون نومره…


text:
اته گی صلح و صفا ، آی باشی طوفان ساوالان
پیرچگی آغ ، چمنی گوی ، لالاسی قان ساوالان
باشی قارلی ، اوره گی اودلو ، بولاغلاری سرین
توگولور گول نفسوندن سنین ، عرفان ساوالان
توپراغی لعلیله مرجان ، داشی یاقوت یمن
دئیه رم داغلار ایچینده سنه ، سلطان ساوالان
داشی کهلیکلی ، گویو دورنالی ، جیرانلی دوزو
آل یاناغوندا بیتر نرگس و ریحان ساوالان
چنلی بئلدن یاراشیخلی اوباوا ، یایلاقیوا
شانلی ائل اویماق اولار یاز باشی مهمان ساوالان
نبی نین بوز آتی کیشنر ، چولو مخملی قوماش
هجر ائیلر اونا اوز جانینی قوربان ساوالان
سارانی سئللر آپارماخدا بیز اولدوق مظلوم
خان چوبانین اوباسین ائتدیله ویران ساوالان
من گونئی دن سن قوزئی دن وئرک ال بیربیرینه
باغلایاق همتیلن بیر یئنی پیمان ساوالان
احتشامیله گیره ک دالغالی دریا ایچینه
قعر دریاده تاپاق دوریله مرجان ساوالان
نیر آیاقوندان اوپوب فخر ائله یرسه آدیوا
آغلاغاندا سنین اوغروندا وئره ر جان ساوالان
زنده یاد: آقای ولی سطوتی
موضوعات مرتبط: سبلان (ساوالان )